Όλοι και όλες σε ετοιμότητα! Οι αγώνες μας δεν θα μπουν στο γύψο! – Ένωση Λογιστών Ελεγκτών Περιφέρειας Αττικής\nΌλοι και όλες σε ετοιμότητα! Οι αγώνες μας δεν θα μπουν στο γύψο!\nΔημοσιεύτηκε από τον/την elepa στις 23/06/2020 23/06/2020\nΑυτό που δεν πέτυχαν κατά τη διάρκεια της καραντίνας, να κλείσουν το στόμα των υγειονομικών, των εργαζομένων στα σούπερ μάρκετ, των εκπαιδευτικών, των ξενοδοχοϋπαλλήλων, όλων των εργαζομένων και συνολικά του λαού μας, επιδιώκουν να το κάνουν με έναν χουντικής έμπνευσης νόμο, που προωθεί νέα μέτρα περιορισμού, καταστολής και διάλυσης του βασικού δημοκρατικού δικαιώματος, το οποίο ο λαός μας κατέκτησε με πολλούς, διαχρονικούς κι αιματηρούς αγώνες. Η κυβέρνηση, με τα καλοταϊσμένα ΜΜΕ, ζεσταίνει το σχέδιο απαγόρευσης των διαδηλώσεων και των συγκεντρώσεων.\nΤο “νομοσχέδιο”, αντιγραφή του χουντικού νόμου του 1971 (!!!), ορίζει την αστυνομία ως ανώτατη αρχή καθώς της αναθέτει διευρυμένο και επιτελικό ρόλο. Πέρα από το ρόλο της στην επιβολή του νόμου, αναλαμβάνει καθήκοντα “ερμηνείας του νόμου”. Θα μπορεί να καθορίζει τους περιορισμούς που πρέπει να επιβληθούν σε μια διαδήλωση, να επινοεί δικούς της, να έχει τη διακριτική ευχέρεια να αποφασίζει εκ των προτέρων αν θα επιτραπεί μια δημόσια συνάθροιση, αν αυτή είναι αυθόρμητη, ποιοι περιορισμοί θα επιβάλλονται. Φέρνουν ξανά τον χωροφύλακα μέσα στα σωματεία, στους φοιτητικούς συλλόγους, στις διαδηλώσεις, στις συνελεύσεις.\nΟ περιορισμός των διαδηλώσεων και ειδικά στην παρούσα περίοδο δεν «ήρθε» τυχαία ούτε αποτελεί μεμονωμένη ενέργεια. Πέρα από τον σταθερό και διαχρονικό “πόθο” των κυβερνήσεων και των επιχειρηματικών ομίλων, σήμερα έρχεται να δέσει με την επίθεση στα εργατικά δικαιώματα που προωθείται σε όλα τα επίπεδα με αφορμή την πανδημία. Η κανονικότητά τους επιτάσσει σιγή νεκροταφείου και σκυμμένο κεφάλι. Η πρόθεση παρέμβασης στις διαδηλώσεις συμπληρώνει το συνολικό σχεδιασμό καταστολής που θέλει τον εργαζόμενο λαό στο περιθώριο, άφωνο και τους αγώνες του στο γύψο. Άλλωστε η ένταση της καταστολής και το νέο νομοσχέδιο έρχονται ως συνέχεια των αντιλαϊκών νομοσχεδίων των προηγούμενων κυβερνήσεων ΝΔ – ΠΑΣΟΚ – ΣΥΡΙΖΑ!\nΟι εργαζόμενοι να ματαιώσουμε στην πράξη κάθε προσπάθεια που έχει στόχο να μας βάλει φίμωτρο, να μετατρέψει τους εργασιακούς χώρους σε γκέτο και την αντίσταση σε ποινικό αδίκημα.\nΕίμαστε σε ετοιμότητα γιατί είναι αδίστακτοι, δεν θα διστάσουν να φέρουν σε ψήφιση ένα τέτοιο νομοσχέδιο τέλος Ιούλη ή και τον Αύγουστο. Το έργο το έχουμε ξαναδεί από την κυβέρνηση του ΣΥΡΙΖΑ.\nΗ καλύτερη απάντηση είναι η ακόμα μεγαλύτερη ισχυροποίηση του σωματείου μας!! Με νέες εγγραφές σε κάθε χώρο δουλειάς μικρό ή μεγάλο! Καλούμε κάθε εργαζόμενο και εργαζόμενη σε ελεγκτικές εταιρίες, σε λογιστικά γραφεία και σε λογιστήρια εταιριών να έρθουν σε επαφή με το σωματείο να γίνουν μέλη του!\nΕτικέτες: Όλοι σε ετοιμότητα


Ιστιοπλοϊα: Τη Δευτέρα πρεμιέρα για τον «Πορτολάνο» | Κέρκυρα - Ο τόπος που ζω, που εργάζομαι, που διασκεδάζω\nΙστιοπλοϊα: Τη Δευτέρα πρεμιέρα για τον «Πορτολάνο»\nΑπό τη Δευτέρα 17 Ιανουαρίου 2020 ξεκινάει ο νέος κύκλος μαθημάτων της 66ης σχολής ιστιοπλοΐας ανοικτής θαλάσσης του Ιστιοπλοϊκού Ομίλου Κέρκυρας με την επωνυμία «Πορτολάνος».\nΥπενθυμίζουμε ότι η καθεμία από τις σχολές φέρει την επωνυμία και από έναν ναυτικό όρο.\nΤι είναι ο πορτολάνος\nΟ Λιμενοδείκτης, κοινώς πορτολάνα, ή πορτολάνος, ή πορτουλάνος (εκ της ιταλικής portolano και portulan) είναι ένα ναυτιλιακό βοήθημα, βιβλίο, περισσότερο πλοηγικού χαρακτήρα, που περιέχει συνοπτικά λεπτομερείς ναυτικούς χάρτες όρμων, λιμένων, διαύλων κ.λπ. με ιδιαίτερες οδηγίες που ενδιαφέρουν τους ναυτιλλομένους. Οι Λιμενοδείκτες (πορτολάνοι) εμφανίσθηκαν για πρώτη φορά, ως εξαιρετικά αναγκαίο ναυτιλιακό βοήθημα, κατά τον 13ο αιώνα από τους Ενετούς και ιδίως από τους Γενουάτες θαλασσοπόρους. Από τους παλαιότερους ελληνικούς ήταν εκείνος του Κερκυραίου Ιωάννη Δαφαράνα. Ωστόσο εκδότης και πιθανός συγγραφέας της πρώτης γνωστής έκδοσης ελληνικού πορτολάνου (1573) είναι ο Δημήτρης Τάγιας από την Πάργα στον οποίο είναι αφιερωμένος και ο ετήσιος ιστιοπλοϊκός αγώνας ανοικτής θαλάσσης Κέρκυρα-Πάργα, που διοργανώνει ο Ιστιοπλοϊκό Όμιλος Κέρκυρας. Στις μέρες μας πορτολάνοι ονομάζονται οι ειδικοί ναυτικοί χάρτες μεγάλης κλίμακας, που περιλαμβάνουν υποτύπωση ενός εκάστου λιμένος ή μίας και μόνης παραλίας ή όρμου.\nΤα θεωρητικά μαθήματα της σχολής (μετεωρολογία, ναυτικό δίκαιο, ναυτιλία, πρώτες βοήθειες κλπ) θα πραγματοποιούνται στην αίθουσα του Ιστιοπλοϊκού Ομίλου Κέρκυρας στο Μανδράκι Π. Φρουρίου κάθε Δευτέρα και Τετάρτη με ώρα έναρξης τις 8 το βράδυ. Εκεί, θα διδάσκουν αναγνωρισμένοι επαγγελματίες κάθε ειδικότητας ξεχωριστά. Τα πρακτικά μαθήματα θα γίνονται με σκάφη του Ομίλου στις εγκαταστάσεις του από έμπειρους και καταξιωμένους ιστιοπλόους εκπαιδευτές. Ο κύκλος των μαθημάτων της σχολής θα ολοκληρωθεί τον ερχόμενο Μάρτιο.\nThe post Ιστιοπλοϊα: Τη Δευτέρα πρεμιέρα για τον «Πορτολάνο» appeared first on Κέρκυρα Σήμερα.\nΚάντε click να δείτε το άρθρο απ’ ευθείας από την πηγή του: Ιστιοπλοϊα: Τη Δευτέρα πρεμιέρα για τον «Πορτολάνο»\nΠροηγούμενος Πρόβλημα με τους Δημοκρατικούς υποψηφίους για την προεδρία, γράφει ο Α. Διαματάρης.\nΕπόμενο Κέρκυρα: Ορκίστηκε ο Λ. Ρουμπάτης Διοικητής στο Γεν. Νοσοκομείο\nΚέρκυρα: Βράβευση αριστούχων πολύτεκνων οικογενειών\nΠΑΞΟΙ: 12 οι νεκροί έως τώρα από το ναυάγιο (upd)\nΈκθεση “Υαλογραφίες” του αείμνηστου Σπύρου Αλαμάνου


Ο Πρόεδρος της ΕΔΕΚ Μαρίνος Σιζόπουλος εξέφρασε την ελπίδα ότι ο Πρόεδρος της Δημοκρατίας Νίκος Αναστασιάδης θα ζητήσει όπως σε μια νέα Διάσκεψη για την Κύπρο συμμετέχουν τα πέντε μόνιμα μέλη του Συμβουλίου Ασφαλείας και η ΕΕ.\nΜιλώντας κατά την αναχώρησή του από τη Βουλή των Αντιπροσώπων, όπου πραγματοποιήθηκε η τελετή εγκατάστασης του Προέδρου Αναστασιάδη, ο κ. Σιζόπουλος είπε, απαντώντας σε ερώτηση, ότι ευελπιστεί ότι «σε μια νέα πρωτοβουλία για το Κυπριακό, στη Διάσκεψη η οποία θα πρέπει να πραγματοποιηθεί, θα ζητήσει να συμμετέχουν και τα πέντε μόνιμα μέλη του Συμβουλίου Ασφαλείας και η ΕΕ».\nΑυτό, συμπλήρωσε, σημαίνει ότι οδηγούμαστε σε μια διεθνή διάσκεψη όπως η ΕΔΕΚ πολλές φορές μέχρι σήμερα είχε ζητήσει και δυστυχώς μέχρις στιγμής δεν είχε πραγματοποιηθεί.\nΕξάλλου είπε ότι με πολιτική ευθύνη το κόμμα του θα κρίνει τις εξαγγελίες του Προέδρου της Δημοκρατίας, « όχι στο διακηρυκτικό μέρος αλλά στο μέρος της υλοποίησης, και αν και εφόσον αυτές θα εξυπηρετούν τα καλώς νοούμενα συμφέροντα του λαού».\nΔΙΑΒΑΣΤΕ ΕΠΙΣΗΣ: Έντονος ο Πρόεδρος για την τ/κ πλευρά - 'Επιτέλους τι είναι αυτό που επιδιώκουν με βάση και τα όσα δηλώνουν'


Που ελπίζει σε συναίνεση ο Τσίπρας; » Global News\nGlobal News » Ειδήσεις » Που ελπίζει σε συναίνεση ο Τσίπρας;\nΠολλαπλή στόχευση, αν και αρκετά ασαφής πολλές από αυτές, είχαν οι προτάσεις... για τη Συνταγματική Αναθεώρηση που κατέθεσε από τον προαύλιο χώρο της Βουλής ο πρωθυπουργός. Πιο αναλυτικά, η πρόταση του Αλέξη Τσίπρα για εκλογή Προέδρου της Δημοκρατίας από το λαό αν η Βουλή σε δύο ψηφοφορίες δεν καταφέρει να εκλέξει ΠτΔ, ώστε να αποφεύγεται η πρόωρη προσφυγή στις κάλπες εκτιμάται τόσο από κυβερνητικά στελέχη όσο και από στελέχη της αντιπολίτευσης ότι μπορεί να συγκεντρώσει ευρεία κοινοβουλευτική πλειοψηφία. Αντίστοιχες πλειοψηφίες εκτιμάται ότι θα συγκεντρώσει και η πρόταση για άρση της βουλευτικής ασυλίας και η αλλαγή του νόμου περί ευθύνης υπουργών. Την ίδια ώρα, ο πρωθυπουργός –θέλοντας να αφήσει το στίγμα του- πρότεινε κάτι που θα αλλάξει τον κοινοβουλευτικό χάρτη της χώρας: ο λόγος για την οκταετή θητεία των βουλευτών αλλά και του πρωθυπουργού, αφού θα πρέπει να είναι μέλος της Βουλής. Σύμφωνα με τις πρώτες εκτιμήσεις, ωστόσο, αυτά τα δύο δύσκολα θα αποσπάσουν ευρεία συναίνεση και σύμφωνα με κυβερνητικό βουλευτή είναι μία από τις βασικές προτάσεις για τις οποίες ο κ. Τσίπρας θα επιδιώξει «να προκαταλάβει τους πολιτικούς του αντιπάλους μέσω της λαϊκής ψήφου – δημοψήφισμα». Τέλος, η πρόταση για την υποχρέωση κύρωσης, μόνο με δημοψήφισμα, οποιασδήποτε Συνθήκης μεταβιβάζει κυριαρχικές αρμοδιότητες του κράτους, είναι «φωτογραφική» αφού οι περισσότεροι μνημονιακοί νόμοι, σε περίπτωση δημοψηφίσματος, θα είχαν απορριφθεί. Για τα μάτια του κόσμου δηλαδή. Σε κάθε περίπτωση η έναρξη της διαδικασίας αναθεώρησης ενός άρθρου του Συντάγματος μπορεί να ξεκινήσει με την υπογραφή 50 βουλευτών, ενώ απαιτεί πλειοψηφία 3/5 (180) για να κριθεί αναθεωρητέο από την επόμενη Βουλή με απλή πλειοψηφία. Σε διαφορετική περίπτωση, αν δηλαδή κριθεί αναθεωρητέο από απλή πλειοψηφία (150 συν1) τότε απαιτείται πλειοψηφία 2/3 της επόμενης Βουλής για να αλλάξει. Και η μεθεπόμενη Βουλή, αν δεν αλλάξει ο σχετικός νόμος από την επόμενη κυβέρνηση, θα είναι «προϊόν» του νέου εκλογικού νόμου που ψηφίστηκε πρόσφατα, με ό,τι μπορεί να σημαίνει αυτό για την επίτευξη πλειοψηφιών και συναινέσεων. ΠηγήVia: Ειδήσεις Related: "Που ελπίζει σε συναίνεση ο Τσίπρας;" ↓\nΤο δύσκολο σταυρόλεξο του Μητσοτάκη για την απευθείας εκλογή Προέδρου\nΤσίπρας - Καμμένος για τον εκλογικό νόμο: Πιο αναλογικό σύστημα, διατήρηση του 3%\nΟι διαφορετικές προσεγγίσεις στη ΝΔ για άμεση Εκλογή ΠτΔ\nΜΥΣΤΗΡΙΟ! – Περίεργο σημάδι στο κεφάλι του πρωθυπουργού [photo]


Περιβόλι της Παναγιάς: Όταν ο π.Ιερώνυμος της Αιγίνης συνάντησε την γερόντισσα Μακρίνα της Πορταριάς Βόλου\nΌταν ο π.Ιερώνυμος της Αιγίνης συνάντησε την γερόντισσα Μακρίνα της Πορταριάς Βόλου\nΜάς έστειλε ό Γέροντας Ιωσήφ, ό παππούς, νά βρούμε τον π. Ιερώνυμο. Που νά τον βρούμε τώρα εμείς τον π. Ιερώνυμο; Ξεκινήσαμε και πάμε- μπήκαμε μέσα στο πλοίο και ρωτήσαμε μία γυναίκα έκεΐ πέρα: «Μήπως ξέρετε τον π. Ιερώνυμο πού έχει μία Γερόντισσα, πού τήν λένε Ευπραξία;».\nΜάς είπε: «Τον δεύτερο άγιο Νεκτάριο ζητάτε; Δεν φιλοξενεί αυτός, νά πάτε στο Μοναστήρι στον άγιο Νεκτάριο, εκεί νά κοιμηθήτε και τό πρωί νά έρωτήσετε τίς μοναχές, νά σάς οδηγήσουν από πού θά πάτε». Εμείς ξεκινήσαμε, όπως μάς είπε ή γυναίκα, πήραμε τό αυτοκίνητο καί πήγαμε στον άγιο Νεκτάριο. Καθήσαμε τό βράδυ εκεί. Τό πρωί σηκωθήκαμε καί ρωτήσαμε μία μοναχούλα: «Μήπως ξέρετε τό Μοναστηράκι του π. Ιερωνύμου πού είναι;».\n-Σήμερα θά πάς στο Μοναστήρι, στον άγιο Νεκτάριο, νά άνάψης τά καντήλια.\n-Κάμνε ύπακοή, κάμνε ύπακοή καί πήγαινε στόν άγιο Νεκτάριο, νά άνάψης τά καντήλια.\nΕίχε ένάμισυ χρόνο νά πάη στόν άγιο Νεκτάριο. λοιπόν σηκώθηκε ή Γερόντισσα Ευπραξία καί ήρθε ή καημένη στήν έκκλησία καί άναβε τά καντήλια. Έμεις είδαμε μιά γιαγιούλα πού άναβε τά καντήλια. Όταν τελείωσε, έφυγε καί πήγε στο Μοναστηράκι τής αγίας Αικατερίνης. Φύγαμε από τον άγιο Νεκτάριο καί λέω στήν αδελφή πού ήμασταν μαζί: «Δεν πάμε στής αγίας Αικατερίνης τό Μοναστήρι; "Ισως καί μάς πληροφορήσουν γιά τον π. 'Ιερώνυμο». Ξεκινήσαμε λοιπόν καί πήγαμε. Μόλις είδα τήν νεωκόρο εκεί, τής είπα:\n-Από είστεν; Μάς είπε ή γιαγιούλα.\n-Αφού μάς είπε ό Γέροντας, θέλουμε νά κάνουμε ύπακοή καί ’μείς νά τήν γνωρίσουμε.\n-Σκάβουμε, σκάβουμε, θά τό βρούμε τό νερό, αγωνιζόμαστε νά βρούμε τον Χριστό, τής απάντησα. Από ’δώ μάς δοκίμασε, άπό ’κει μάς δοκίμασε, άπό ’κεί μάς έλεγε ένα σωρό, ύστερα τελικά, μάς είπε: «έγώ είμαι ή Ευπραξία». Τί έγινε εκείνη τήν ώρα πού μάς είπε ότι αύτή είναι! «Λοιπόν, ό Γέροντας τό προαισθάνθηκε, μάς είπε, ότι θά ερχόσαστε, γι’ αυτό έστειλε έμενα στο Μοναστήρι στον άγιο Νεκτάριο». Και συνέχισα: «Πράγματι, αν δεν ερχόσαστε, ήταν άδύνατον νά τό βρούμε τό Μοναστήρι».\n-Τί ήρθατε σεις έδώ, τί ήρθατε; Είπε άγρια.\n-Ηρθαμε νά πάρουμε τήν εύχούλα σας και νά σάς γνωρίσουμε κι άπό κοντά, μάς έστειλε ό Γέροντας Ιωσήφ, άπάντησα.\n-Νά, τήν άγιωσύνη σας ήρθαμε νά δούμε.\n-Τήν άγιωσύνη σας ήρθαμε νά δούμε, τού ξαναείπα. Τελικά λοιπόν καθίσαμε εμείς εκεί πέρα- μάς έβλεπε ή Γερόντισσα Ευπραξία καί δεν έβγαζε τσιμουδιά. Πάει μέσα ό Γέροντας καί προσευχόταν, «Κύριε Ιησού Χριστέ, έλέησόν με». Μετά βγήκε και μάς φώναξε: «Ελάτε, καλόγριες, ελάτε μέσα». Πάμε μέσα, καθίσαμε. «Βάλτε τους νά φάνε», είπε στην Γερόντισσα. Μάς έδωσε μπακαλιάρο βραστό, λεμόνια, ψωμί, έτρεξε νά μάς φιλοξενήση. Υστερα μάς φώναξε στο κελλί. Πάμε στο κελλ' σηκώνει τά χεράκια του επάνω και αρχίζει: «Κύριε, έκέκραξα, εισάκουσόν μου», «Κύριε, δός μου μετάνοιας δάκρυα, δός μετάνοιας πόθον, δός μου μετάνοιας έρωτα, δός μου μετάνοιας χάριν». Λόγια πού είπε στον Χριστό! Καί τά χεράκια του σηκωμένα, έτσι.\nΤου πηγαίνανε κάτι πετσετούλες καί μαντηλάκια, πιάνει καί μάς τά δίνει γιά ευλογία, νά τά έχουμε νά ιόν θυμώμαστε. Μάς έλεγαν οί ντόπιοι ότι ό π. Ιερώνυμος πήγαινε καί ζητούσε ψάρια άπό τούς ψαράδες: «Έσύ, σήμερα βλαστήμησες, ψάρια δεν θά πάρω, ευλογία δεν θά έχης’ εύλόγησον, συγχώρεσέ με». Πήγαινε στον άλλο: «Έσύ σήμερα δεν είπες τίποτε, θά πάρω ψάρια, δός μου δύο κιλά ψάρια». Πήγαινε στον άλλο, τά μάζευε τά ψάρια στο καλάθι του, ειδοποιού-σε τις φτωχές, τις χήρες, τά ορφανά κλπ. καί έδινε τά ψάρια. Κάθε μέρα γινόταν αυτό καί μόλις τον έβλεπαν οί ψαράδες, τον φώναζαν: «Έλα, π. Ιερώνυμε, νά σου δώσω ψαράκια». Καί όταν έφευγε, είχαν πολλή ευλογία στο μαγαζί τους. Πολλή Χάρι είχε.\nΘά σάς πω καί αυτό, εις δόξαν Χριστού: Είχαμε πάει στήν Λειτουργία μια Κυριακή- έκείνη την ήμερα αίσθανθήκαμε τέτοια εύωδία και βλέπαμε τα ράσα μας άσπρα, σάν νά μάς κοσκίνιζε κανείς από πάνω ζάχαρι άχνη, μέ άρωμα βανίλια καί, αφού τελείωσε ή Λειτουργία, ύστερα έφυγε αυτό τό ουράνιο πράγμα. Ξαναπήγα, νόμιζα ότι θά τό ξανααισθανόμουν. Είπα στήν Γερόντισσα Ευπραξία: «Πες νά πάω άπό μία άκρη νά κοιτάξω στο Ιερό μέσα, νά ’δώ πώς προσεύχεται». Μέ παίρνει λοιπόν, μέ βάζει σε μία άκρούλα καί κάθησα. Θρήνος γινόταν... Ό π. Ιερώνυμος λοιπόν λίγο καιρό μετά τή χειροτονία του είδε τον Χριστό ως βρέφος στήν 'Αγία Τράπεζα, νά του λέη: «Σφάξε με καί νά μέ διαμελίσης»- καί ό π. Ιερώνυμος απαντούσε: «Πώς νά διαμελίσω τον Δεσπότη Χριστό;».\nΜάς έστειλε ό Γέροντας Ιωσήφ, ό παππούς, νά βρούμε τον π. Ιερώνυμο. Που νά τον βρούμε τώρα εμείς τον π. Ιερώνυμο; Ξεκινήσαμε και πάμε- μπήκαμε μέσα στο πλοίο και ρωτήσαμε μία γυναίκα έκεΐ πέρα: «Μήπως ξέρετε τον π. Ιερώνυμο πού έχει μία Γερόντισσα, πού τήν λένε Ευπραξία;». Μάς είπε: «Τον δεύτερο άγιο Νεκτάριο ζητάτε; Δεν φιλοξενεί αυτός, νά πάτε στο Μοναστήρι στον άγιο Νεκτάριο, εκεί νά κοιμηθήτε και τό πρωί νά έρωτήσετε τίς μοναχές, νά σάς οδηγήσουν από πού θά πάτε». Εμείς ξεκινήσαμε, όπως μάς είπε ή γυναίκα, πήραμε τό αυτοκίνητο καί πήγαμε στον άγιο Νεκτάριο. Καθήσαμε τό βράδυ εκεί. Τό πρωί σηκωθήκαμε καί ρωτήσαμε μία μοναχούλα: «Μήπως ξέρετε τό Μοναστηράκι του π. Ιερωνύμου πού είναι;».\nΑναρτήθηκε από Περιβόλι Παναγιάς στις 9:44:00 μ.μ.


Τορτολί - Βικιπαίδεια\nΝουόρο και Ολιάστρα\nΗ Τορτολί (Σαρδηνιακά : Tortolì o Tortuelie) είναι η πρωτεύουσα της Ιταλικής επαρχίας της Ολιάστρα στην Σαρδηνία μαζί με την Λανουζέι, βρίσκεται στο κέντρο των ανατολικών ακτών του νησιού. Η έκταση της πόλης σύμφωνα με την απογραφή του 2018 είναι 33.97 τετραγωνικά χιλιόμετρα και ο πληθυσμός 11.081 κάτοικοι, η πυκνότητα του πληθυσμού είναι 280 κάτοικοι ανά τετραγωνικό χιλιόμετρο. Το γειτονικό χωριό Αρμπατάξ διαθέτει το αεροδρόμιο που συνδέει το νησί με την Ιταλία και την ηπειρωτική Ευρώπη. Το αεροδρόμιο δεν λειτούργησε το 2012 χάρη σε εργασίες επέκτασης της προβλήτας.\nΗ πόλη κατοικήθηκε συνεχώς από την Νεολιθική εποχή, την κατέλαβαν διαδοχικά οι Φοίνικες, η Ρωμαϊκή αυτοκρατορία, οι Βάνδαλοι και η Βυζαντινή αυτοκρατορία, από τον 10ο μέχρι τον 13ο αιώνα ανήκε στην "Δικαιοδοσία του Κάλιαρι". Η Τορτολί έγινε επικεφαλής 27 χωριών (1807) αλλά η πρωτεύουσα της επαρχίας μετακινήθηκε στο Λανουζέι (1921), ενσωματώθηκε αρχικά στην Επαρχία του Κάλιαρι (1859) και κατέληξε στην Επαρχία της Ολιάστρα. Το αεροδρόμιο του Αρμπατάξ βομβαρδίστηκε από τις Συμμαχικές δυνάμεις και θανατώθηκαν 13 άνθρωποι.\nΣτο λήμμα αυτό έχει ενσωματωθεί κείμενο από το λήμμα Tortoli της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 3.0. (ιστορικό/συντάκτες).\nΑνακτήθηκε από "https://el.wikipedia.org/w/index.php?title=Τορτολί&oldid=9239792"\nΔήμοι της Επαρχίας του Νουόρο\nΤελευταία τροποποίηση 00:14, 9 Ιανουαρίου 2022.


Ιράκ: 8 νεκροί από τουρκική αεροπορική επιδρομή εναντίον κλινικής στη Σίντζαρ - Newss.gr\nΑρχική ΔΙΕΘΝΗ Ιράκ: 8 νεκροί από τουρκική αεροπορική επιδρομή εναντίον κλινικής στη Σίντζαρ\nΙράκ: 8 νεκροί από τουρκική αεροπορική επιδρομή εναντίον κλινικής στη Σίντζαρ\nΟ απολογισμός των θυμάτων από την τουρκική αεροπορική επιδρομή εναντίον κλινικής στην περιοχή Σίντζαρ, στο βορειοδυτικό Ιράκ, όπου νοσηλευόταν ένα μέλος της οργάνωσης ανταρτών του Εργατικού Κόμματος του Κουρδιστάν (PKK), αυξήθηκε σήμερα, και από τους τρεις νεκρούς ανήλθε στους οκτώ, σύμφωνα με τις τοπικές αρχές.\n“Ο αριθμός των μαρτύρων του τουρκικού βομβαρδισμού είναι οκτώ: τέσσερις εργαζόμενοι της κλινικής και τέσσερις μαχητές της 80ής ταξιαρχίας” του συνασπισμού του Χασντ αλ-Σάαμπι, ανακοίνωσε η διοίκηση της πόλης Σίντζαρ, πρωτεύουσας της ομώνυμης περιφέρειας όπου πραγματοποιήθηκε η επιδρομή.\nΣύμφωνα με τοπική πηγή, η επιδρομή διεξήχθη “με τη βοήθεια μη επανδρωμένων αεροσκαφών”.\nΗ 80ή ταξιαρχία του Χασντ αλ-Σάαμπι, ένας συνασπισμός ένοπλων οργανώσεων που έχουν ενταχθεί στο ιρακινό κράτος, πρόσκειται στο ΡΚΚ. Η ταξιαρχία αυτή αποτελείται από μέλη των Γιαζίντι, μειονότητας που υπέστη διωγμούς από την οργάνωση Ισλαμικό Κράτος από το 2014, και της οποίας η Σίντζαρ είναι το προπύργιο.\nΣε αυτή την ίδια περιοχή, αλλά και στο γειτονικό ιρακινό Κουρδιστάν, το ΡΚΚ, οργάνωση που χαρακτηρίζεται “τρομοκρατική” από την Τουρκία, διαθέτει ορμητήρια τα οποία βομβαρδίζονται τακτικά από την Άγκυρα.\nΜια πρώτη τουρκική επιδρομή που πραγματοποιήθηκε προχθές Δευτέρα στην πόλη Σίντζαρ προκάλεσε τον θάνατο ενός υψηλόβαθμου αξιωματούχου της 80ής ταξιαρχίας.\nΑνώτερο στέλεχος του ΡΚΚ, μέλος και αυτό των μειονότητας Γιαζίντι, είχε τραυματιστεί και διακομισθεί στην κλινική που βομβαρδίστηκε την Τρίτη. Σύμφωνα με τοπική πηγή, δεν περιλαμβάνεται στους 8 ανθρώπους που σκοτώθηκαν στην επιδρομή.\nΗ Βαγδάτη καταγγέλλει τακτικά τις παραβιάσεις της ιρακινής εθνικής κυριαρχίας. Η ιρακινή διπλωματία έχει καλέσει επανειλημμένα τον Τούρκο πρεσβευτή για να διαμαρτυρηθεί.\nΜέχρι στιγμής, η κυβέρνηση του Ιρακινού πρωθυπουργού Μουσταφά αλ-Καζίμι δεν έχει αντιδράσει στις επιδρομές που πραγματοποιήθηκαν στη Σίντζαρ από τον Τούρκο γείτονά της.\nΠροηγούμενο άρθροΔΕΗ:Διευκρινίσεις για τη διαγραφή οφειλών όσων έχουν υποστεί ολική καταστροφή περιουσίας\nΕπόμενο άρθροΆσκηση μονάδων του ελληνικού και του γερμανικού στόλου


DW: Προς capital control η Τουρκία; – THE PAPER\n«Αρνείται την πραγματικότητα» σχολιάζει ο επικεφαλής οικονομολόγος της γερμανικής Commerzbank Γεργκ Κρέμερ σύμφωνα με την Deutsche Welle. «Φυσικά και βρίσκεται η Τουρκία εν μέσω μιας πολύ μεγάλης κρίσης. Και είναι πολύ πιθανό όλο αυτό να καταλήξει σε ύφεση». Μια ύφεση που ο τούρκος πρόεδρος θέλει να αποφύγει με κάθε τρόπο. Γι” αυτό και τους τελευταίους μήνες αύξησε την πίεση στην Κεντρική Τράπεζα της χώρας. Διότι κανονικά αυτή, αντιδρώντας όπως συνηθίζεται στην πτώση του νομίσματος και τον καλπάζοντα πληθωρισμό, θα έπρεπε να είχε αυξήσει σημαντικά τα επιτόκια.\nΩς μόνη λύση σ” αυτές τις ραγδαίες εξελίξεις ο επικεφαλής οικονομολόγος της Commerzbank βλέπει τα capital control για να σταθεροποιηθεί και πάλι το νόμισμα. «Προς τα εκεί πάει. Διότι ο Ερντογάν δεν θα αλλάξει γνώμη. Στο τέλος θα υπάρξει μάλλον ύφεση δηλαδή μια βαριά οικονομική κρίση».\nBloomberg: Στο κατώφλι του ΔΝΤ η Τουρκία – Εξετάζεται και η επιβολή capital controls Πατριάρχης Βαρθολομαίος: Μόνο ως εκκλησία να λειτουργήσει η Αγ.Σοφία- Όχι τέμενος Τουρκικά ΜΜΕ: Οι Έλληνες στρατιωτικοί μπήκαν 253 μέτρα μέσα σε τουρκικό έδαφος\nBy giorgos Aug 15, 2018


Ημερίδα για το νομοθετικό πλαίσιο Προστασίας των ζώων από τη Δημοτική Αστυνομία Ηρακλείου - Κρήτη πόλεις και χωριά\nHome 0000 - ΠΟΛΙΤΙΣΤΙΚΑ ΝΕΑ Ημερίδα για το νομοθετικό πλαίσιο Προστασίας των ζώων από τη Δημοτική Αστυνομία Ηρακλείου\nΗ Δημοτική Αστυνομία Ηρακλείου οργανώνει ειδική ημερίδα με θέμα:\n«Το ελληνικό νομοθετικό πλαίσιο για την προστασία των ζώων. Ο ρόλος της Δημοτικής Αστυνομίας ».\nΗ ημερίδα θα πραγματοποιηθεί την Τετάρτη 4 Δεκεμβρίου 2019, 8:30-14:30 στην αίθουσα του Δημοσκοπίου (Λεωφ.Ικάρου 66) στην Αλικαρνασσό.\nΈχουν προσκληθεί να συμμετέχουν ο Αστυνομικός Διευθυντής κ. Νίκος Χρυσάκης (Α΄ Υποδιευθυντής της Διεύθυνσης Αστυνομίας Ηρακλείου),ο\nΑστυνομικός Υποδιευθυντής κ. Σταύρος Σπανουδάκης (Διοικητής του Αστυνομικού Τμήματος Αγίου Νικολάου), ο Αστυνόμος Β΄ κ. Εμμανουήλ Βουτυράκης (Αστυνομικό Τμήμα Σητείας) και ο Προϊστάμενος της Δημοτικής Αστυνομίας Ιεράπετρας κ. Ιωάννης Γαϊτανάκης.\nΣυνημμένα το πρόγραμμα της ημερίδας.


Αλμυρή Τάρτα Με Μανιτάρια & Πράσο | Γιάννης Λουκάκος\nΓΙΑ 1 ΤΑΡΤΙΕΡΑ 27 ΕΚ 60 λεπτά\nSelect ratingGive Τάρτα με μανιτάρια και πράσο 1/5Give Τάρτα με μανιτάρια και πράσο 2/5Give Τάρτα με μανιτάρια και πράσο 3/5Give Τάρτα με μανιτάρια και πράσο 4/5Give Τάρτα με μανιτάρια και πράσο 5/5\nΖεσταίνουμε ένα τηγάνι σε μέτρια φωτιά και προσθέτουμε το ελαιόλαδο. Σοτάρουμε τα πράσα μέχρι να μαλακώσουν και να γίνουν διαφανή, για 15 λεπτά περίπου. Προσθέτουμε τα μανιτάρια, αλατίζουμε και μαγειρεύουμε μέχρι να μαλακώσουν τα μανιτάρια και να εξατμιστούν τα περισσότερα υγρά. Αποσύρουμε από το τηγάνι, προσθέτουμε το θυμάρι και αφήνουμε το μείγμα να κρυώσει σε θερμοκρασία δωματίου.\nΣε μια μπασίνα βάζουμε τα αυγά, την κρέμα και το γιαούρτι, αλατοπιπερώνουμε και ομογενοποιούμε.\nΣτρώνουμε ομοιόμορφα το μείγμα των μανιταριών και των πράσων στη βάση της προψημένης τάρτας και περιχύνουμε με το μείγμα της κρέμας. Ψήνουμε σε προθερμασμένο φούρνο στους 180⁰C μέχρι να σφίξει η κρέμα, για 40 με 45 λεπτά περίπου. Για να είμαστε σίγουροι, χώνουμε ένα μαχαίρι στο κέντρο του ταψιού. Αν βγει καθαρό, η τάρτα είναι έτοιμη. Σε περίπτωση που η ζύμη αρχίζει να αρπάζει, καλύπτουμε τις άκρες με αλουμινόχαρτο. Βγάζουμε την τάρτα από τον φούρνο και αφήνουμε να ξεκουραστεί τουλάχιστον για 20 λεπτά πριν την κόψουμε. Σερβίρουμε την τάρτα καυτή, ζεστή ή σε θερμοκρασία δωματίου.\nΑυγά Για όλο τον χρόνο Για παιδιά Γιαούρτι Γρήγορα & Εύκολα Ελαιόλαδο Θυμάρι Κρέμα Γάλακτος Μανιτάρια Πιπέρι Πράσο Τάρτα Τάρτα Με Μανιτάρια Τάρτα Με Πράσο Τάρτες Αλμυρές Ψητά φούρνου


Φοροδιαφυγή μέσω Ολλανδίας για πολυεθνικές στην Ελλάδα Γαργαλιάνοι Online | ΚΑΘΗΜΕΡΙΝΑ ΤΡΙΦΥΛΙΑΚΑ ΝΕΑ\nΑποκαλύψεις για τον ελληνικό «πονοκέφαλο» της φοροδιαφυγής φέρνει έκθεση του ολλανδικού ιδρύματος SOMO, το οποίο «ειδικεύεται» στα οικονομικά των πολυεθνικών εταιριών.\nΣύμφωνα με την εν λόγω μελέτη, όπως ανακοίνωσε το υπουργείο Εξωτερικών και πιο συγκεκριμένα το γραφείο Οικονομικών και Εμπορικών Υποθέσεων της πρεσβείας στη Χάγη, υπάρχουν επιχειρήσεις στην Ελλάδα, οι οποίες περνούν χρήματα μέσω Ολλανδίας προς διάφορους φορολογικούς παραδείσους.\nΣτο επίκεντρο της έρευνας ήταν η γνωστή από τη δράση της στη Βόρεια Ελλάδα, καναδική εταιρία Eldorado Gold, ένας όμιλος δισεκατομμυρίων που κατέχει, επίσης, ορυχεία χρυσού στην Κίνα, τη Βραζιλία, τη Ρουμανία και την Τουρκία.\nΠαρά το γεγονός ότι δεν έχει καμία βιομηχανική δραστηριότητα στην Ολλανδία, έχουν καταχωρηθεί στο Άμστερνταμ δώδεκα θυγατρικές εταιρίες του ομίλου. Οι εταιρείες αυτές έχουν σχεδόν 2 δισεκατομμύρια δολάρια σε περιουσιακά στοιχεία στον ισολογισμό τους, αλλά μόνο τρεις υπαλλήλους στην λίστα μισθοδοσίας. Η ολλανδική κυβέρνηση δεν αντιτίθεται στο ευνοϊκό φορολογικό καθεστώς για ξένες εταιρίες, αλλά πιστεύει ότι πρέπει να προσθέτουν κάποια οικονομική αξία.\nΑυτή πάντως δεν είναι η μοναδική εταιρία που φαίνεται, σύμφωνα με την συγκεκριμένη μελέτη πάντα, να φοροδιαφεύγει με αυτό τον τρόπο. Το ίδιο εμφανίζονται να κάνουν και αρκετές ακόμα πολυεθνικές επιχειρήσεις, όπως οι γερμανικές Bayer και BMW, η Coca Cola, η οποία «στα χαρτιά» είναι ελβετική, και η αμερικανική Foot Locker. Η Eldorado Gold πάντως διαψεύδει ότι πρόκειται για παράνομες ενέργειες.\nΝα σημειωθεί ότι οι μεγάλες επιχειρήσεις «εμφανίστηκαν» στις ολλανδικές φορολογικές αρχές το 2013, μέσω εταιρίας χαρτοφυλακίου, αποφεύγοντας να φορολογηθούν στις χώρες τους. «Η Ελλάδα χρειάζεται την ΕΕ για να τακτοποιήσει την είσπραξη των φόρων. Κατά συνέπεια, η Ολλανδία δεν πρέπει ως κράτος πολυεθνικών εταιριών να διευκολύνει το αντίθετο. Αυτό πρέπει να σταματήσει», δήλωσε χαρακτηριστικά ο βουλευτής Arnold Merkies του Σοσιαλιστικού Κόμματος.\nΤο υπουργείο Οικονομικών της Ολλανδίας δήλωσε ότι οι φορολογικές ρυθμίσεις με τις πολυεθνικές εταιρείες που δραστηριοποιούνται στην Ελλάδα προκύπτουν από τον ευρωπαϊκό κανονισμό που «αποσκοπεί στην αποφυγή διπλής φορολόγησης». Εάν η Ελλάδα υποψιάζεται ότι γίνεται κατάχρηση του κανονισμού, τότε η Ολλανδία θα συνεργαστεί για την καταπολέμησή του. Με την κατάσταση που επικρατεί τόσο στην Ολλανδία όσο και στο Λουξεμβούργο, πρόκειται να ασχοληθεί ειδική επιτροπή της ευρωβουλής.\n31 Μάρτιος 2015 - 09:32 Οικονομία 98 views\nΑλεξιάδης: Σε 5 δόσεις ο ΕΝΦΙΑ -Δεν θα δοθεί παράταση στην υποβολή των φορολογικών δηλώσεων\n«Πρασινίζει» και ο Καμπέθας\nΛουκέτο στον Περιμετρικό Καλαμάτας και το Λεύκτρο – Σπάρτη βάζει ο «ΜΟΡΕΑΣ»;


ai-vreS: Εκλογές για Δ.Σ. στον Εμποροεπαγγελματικό Σύλλογο ΕΡΜΗ Σερβίων\nPosted by ai-vreS at 5/03/2009 06:56:00 π.μ.\nΕκλογές γίνονται, αλλά ΔΕΝ βλέπουμε Υποψήφιους!\nΠοιοί είναι υποψήφιοι;\nΜήπως θα ψηφίσουν και για το ορυχείο Προσηλίου και για την ΜΕ.ΤΕ?\nΓιατί ο Εμποροεπαγγελματικός συλλογος Σερβιων πρόσφατα ειχε...συμπαρασταθεί στους Νταληκιέρηδες και οτι η αγορά των Σερβίων...υποφέρει!!!\nΤα μέλη του συλλόγου κρατάνε στα χέρια τους το μέλλον της αγοράς των Σερβίων. Ο άρτιος επαγγελματισμός, η σωστή εκπαίδευση, οι ποιότητα των προϊόντων και υπηρεσιών, οι ανταγωνιστικές τιμές είναι στόχοι που πρέπει να επιτευχθούν αλλιώς ούτε οι "νταλικέρηδες" δεν θα ψωνίζουν από εδώ. Σε μας θα μένει μόνο η καρβουνίλα και το βιασμένο περιβάλλον.\nΟ ΕΜΠΟΡΙΚΟΣ ΣΥΛΛΟΓΟΣ ΣΕΡΒΙΩΝ ΣΤΗΡΙΖΕΙ ΤΑ ΔΙΚΑΙΑ ΤΩΝ ΝΤΑΛΙΚΙΕΡΗΔΩΝ ΚΑΙ ΔΕΝ ΜΠΟΡΕΙ ΚΑΝΕΙΣ ΝΑ ΤΟ ΑΜΦΙΣΒΗΤΗΣΕΙ. ΟΙ ΝΤΑΛΙΚΕΡΗΔΕΣ ΕΙΝΑΙ ΕΠΑΓΓΕΛΜΑΤΙΕΣ ΠΟΥ ΥΠΟΦΕΡΟΥΝ ΑΠΟ ΤΗΝ ΔΙΑΚΟΠΗ ΤΗΣ ΜΕ.ΤΕ.\nΠΩΣ ΘΑ ΒΓΑΛΟΥΝ ΨΩΜΙ ΤΟΥΣ?\nΤΙ ΚΑΝΕΙ Ο...ΕΡΜΗΣ?\nΑΚΟΜΑ ΝΑ ΒΓΑΛΕΙ ΝΕΟ...ΨΗΦΙΣΜΑ?\nAde pali o e enas dimarxos kai misos 1, 1/2 ebale kai pali tin oura tou stis ekloges kai pali giname sourgela sta tileoptika kanalia, prokimenou na sabotarei tin ipopsifiotita tou mexri tora proedrou, ade 1 kai 1/2 kai se anotera kai ama xanadis vima grapsemas!!!!!\nmeta ftene emis pali pou katigoroume.\nO enas dimarxos kai misos 1, 1/2 >>είναι ενεργός πολίτης και γιατι αμφισβητείται τις ικανότητες του;\nΓιατί εξακολουθείτε να του...προσάπτεται τον τίτλο Ενας δήμαρχος και Μισός;\nΓιατί δεν προτείνεται την τοποθέτηση...Ανδριάντα αυτού εις την Κεντρική Πλατεία Δημαρχείου;\nΒρε παιδιά μαρτυρήστε και σε μας που δεν ξέρουμε ποιος είναι ο 1και ½?\no MP EINAI KAI ΚΑΙ ΘΕΛΕΙ ΝΑ ΓΙΝΕΙ ΚΑΙ ΔΗΜΑΡΧΟΣ ΟΡΜΑ ΤΖΑΚ ΚΑΙ ΤΑ ΚΟΚΑΛΑ ΔΙΚΑ ΣΟΥ


Univers... and the greek universe: (Απίστευτα και όμως) ΠΑΣΟΚικά\nΑργεί απίστευτα η καταμέτρηση των ψήφων στα 1400 εκλογικά τμήματα, όπου φίλοι και μέλη του ΠΑΣΟΚ ψήφισαν για πρόεδρο του κόμματος την Κυριακή. Ενώπιον της αδυναμίας ανακοινώσεως τελικού αποτελέσματος, ο κομματικός μηχανισμός έχει περιέλθει σε αμηχανία και μερικοί τολμούν να προτείνουν ακραίες λύσεις*...\nΕν τω μεταξύ αναμετράται με την μελαγχολία ο Β. Βενιζέλος, αναπολώντας κομβικά σημεία της προεκλογικής του εκστρατείας...\n*Σημ.: Θυμίζω, σε όσους τυχόν δεν σταχυολογούν την πικάντικη ειδησεογραφία, ότι κατά την τελευταία θυελλώδη συνεδρίαση του Πολιτικού Συμβουλίου του ΠΑΣΟΚ (05/10/2007) ο Ν. Αθανασάκης είπε εκνευρισμένος στην Τ. Αντωνίου (η οποία είχε κάνει λόγο για ιδεολογικό φασισμό στο ΠΑΣΟΚ): "Τόνια σταμάτα. Στη νεολαία παλιά πρώτα έβγαιναν τα αποτελέσματα και μετά γίνονταν οι ψηφοφορίες".\nPosted by Univers at 13.11.07\nΤα αποτελέσματα αργούν να βγουν επειδή η καλή δουλειά αργεί να γίνει..\nΓιατί άραγε δεν ακολούθησαν το παράδειγμα της Νεολαίας του ΠΑΣΟΚ; Πρώτα αποτελέσματα και μετά εκλογές..\nΠάντως έχω και μία απορία.\nΤην προηγούμενη φορά ψήφισαν (όπως μας είπαν)χωρίς προεκλογικές καμπάνιες και προετοιμασίες και με ένα και μοναδικό υποψήφιο πλέον του 1.000.000 ανθρώπων. (Γιαυτό εγώ τότε αποκαλούσα τον Γιώργο εκατομμυριούχο!!)\nΚαι χωρίς Η/Υ κλπ τα αποτελέσματα βγήκαν αμέσως..\nΕδώ γιατί ψήφισαν ύστερα από τόση προετοιμασίες λιγότεροι και τα αποτελέσματα δεν έχουν βγει ακόμη;\nΊσως να οφείλεται σε έλλειψη ενθουσιασμού..\nΤην προηγουμένη φορά πάντως ένας γνωστός μου (φανατικός Γεωργικός, "οπαδός") ψήφισε τον Γιώργο τρεις φορές!!\nΤην 1η φορά στο κυλικείο ενός νεκροταφείου στην επαρχία όπου έπαιρναν τον καφέ σε μνημόσυνο και είχαν στήσει κάλπη. (Μάλιστα ο νεκρός ήταν φανατικός νεοδημοκράτης και οι θλιμμένοι συγγενείς και φίλοι έλεγαν ότι ώρα είναι να σηκωθεί ο νεκρός και να πλακώσει τους ψηφολέκτες στις κλωτσιές.. (Ήταν και βίαιος τύπος ο μακαρίτης -πολύ εύκολα καρπάζωνε- και δεν σήκωνε αστεία ιδίως στην πολιτική..). Την 2η φορά γυρίζοντας απ΄το μνημόσυνο προ των πρώτων διοδίων και την 3η φορά προ των δευτέρων διοδίων).\nΕλπίζω να μην είμαι εκτός θέματος, αλλά αυτή η τρομερή επικαιρότητα πάνω στο θέμα της εκλογής του προέδρου με αφήνει εντελώς αδιάφορο. Οποιο και αν είναι το αποτέλεσμα, δεν μπορεί να καλύψει την τρομερή αλήθεια πως το κόμμα αυτό διαχειρίστηκε τα μεγαλύτερα κεφάλαια επενδύσεων που πήρε ποτέ η Ελλάδα, και τα κατασπατάλησε. Πολέμιοι της Ευρωπαικής Ενωσης και κάθε τι δυτικού, υπόσχονται τώρα να αλλάξουν πολιτικές και να στραφούν αριστερότερα!\nΝτρέπομαι για την ύπαρξή τους.\nΕμένα δεν με πειράζει με τα λόγια να στραφούν αριστερότερα και να λεηλατήσουν τις αριστερές ψήφους.. Κόλπο δοκιμασμένο και ξαναδοκιμασμένο..\nΑριστερή πολιτική δεν μπορούν να κάνουν γιατί θα χρεωκοπήσουν..\nΘυμηθείτε το σύνθημα του Α. Παπανδρέου "οι βάσeιw φύγουν" και σαν αποτέλeσμα οι ΗΠΑ πήραν την καλύτερη και χρησιμότερη βάση τους στο Άκτιο.\nΟι Κυβερνήσεις πρέπει να κρίνονται από αυτά που κάνουν και όχι από αυτά που λένε..\nΑπολαυστικά στιγμιότυπα, που θα μπορούσαν να γίνουν και ταινία! Βεβαίως και να ψηφίσει ο φανατικός 3 φορές! Πρέπει η ζέση του να καταγραφεί με κάποιο τρόπο!\nΗ αλήθεια είναι ότι αν δεν υπήρχε αυτή η αντιπαράθεση στο ΠΑΣΟΚ μεταξύ Παπανδρέου/Βενιζέλου, πλήθος γαργαλιστικών λεπτομερειών για την "δημοκρατικότητα" των διαδικασιών της προηγούμενης εκλογής αλλά και για την "ευρυθμία" λειτουργίας της εσωκομματικής δημοκρατίας στο ΠΑΣΟΚ γενικότερα θα έμεναν ανεπιβεβαίωτα.\nΔεν εξεπλάγην από τα θρυλούμενα έργα και τις ημέρες της τέως γραμματέως της νεολαίας ΠΑΣΟΚ (ιδού και άλλες διαρροές) ή ότι η πρώτη εκλογή ΓΑΠ ήταν διαδικαστικώς διάτρητη.\nΤο θλιβερό για μένα είναι ότι το κόμμα αυτό με τέτοια ελλείμματα δημοκρατίας έχει την αξίωση να μονοπωλεί τον χαρακτήρα "δημοκρατικός" και "προοδευτικός": "δημοκρατική παράταξη", "προοδευτικοί πολίτες", "δημοκρατικές διαδικασίες" και όλη αυτή η απεχθής παραφιλολογία του ΠΑΣΟΚ περί δημοκρατίας και προοδευτισμού, των οποίων - ως φαίνεται - επιθυμεί να κατέχει την αποκλειστικότητα.\nΚαι επίσης, ότι με την εξαίρεση ισχυρών ενδοκομματικών συγκρούσεων που αφορούν το αξίωμα του Προέδρου, τέτοια φαινόμενα καλύπτονται συστηματικά από πέπλο σιωπής.\nΣτο ΠΑΣΟΚ ο χαρακτηρισμός "δεξιός" είναι η υψίστη ύβρις. Γι' αυτό και ο ένας υποψήφιος τον εξετόξευε επιτιμητικά εναντίον του άλλου (διά του... περιβάλλοντός τους) τακτικά, κατά την διάρκεια αυτών των 50 ημερών. Η στόχευση είναι σαφής: Οι αριστερών αντανακλαστικών ψηφοφόροι, ακόμη και αυτοί για τους οποίους η άνοδος του ΠΑΣΟΚ στην εξουσία το '81 ήταν μια δεύτερη ευκαιρία να κερδίσουν έναν εμφύλιο (που έχασαν οι ίδιοι ή οι γονείς τους). Αλλά και όσοι ψηφοφόροι διάκεινται ιδιαίτερα αρνητικά απέναντι στις αλλαγές που συντελούνται παγκοσμίως.\nΓια τα περί σπατάλης κτλ. είμαι ο τελευταίος που θα διαφωνήσω. Αλλά στο ΠΑΣΟΚ η μαζική φαντασίωση είναι αυτή της νεκρανάστασης του Ανδρέα Παπανδρέου, που θα μοιράσει και πάλι χρήματα και δημόσιες θέσεις αφειδώς, κοροϊδεύοντας τους κουτόφραγκους. Αυτή την φαντασίωση ενσαρκώνει για τον παραδοσιακό ψηφοφόρο του ΠΑΣΟΚ ο Υιός του. Είναι ένας, τουλάχιστον, από τους λόγους για τους οποίους υπερψηφίστηκε.\nΤο θέμα είναι ότι και στην ΝΔ έχουν αποποιηθεί τον χαρακτηρισμό "δεξιός". Αλλά ούτε και οι του ΛΑΟΣ είναι ή θέλουν να λέγονται "δεξιοί". Μάλλον είμαστε η μόνη χώρα που κατήργησε ένα μέρος του φάσματος της πολιτικής.\nΤο θέμα είναι ότι και στην ΝΔ έχουν αποποιηθεί τον χαρακτηρισμό "δεξιός".\nΕδώ είμαστε στο ίδιο μήκος κύματος! Ζητείται δεξιό κόμμα στην Ελλάδα. Με σαφή πολιτική. Αλλά ο λαικισμός πουλάει και η κοινωνία αριστεροφέρνει. Δεν είναι δυνατόν ο Γιώργος Παπανδρέου που γνωρίζει καλά την Ευρώπη, τις διεθνής τάσεις και στρατηγικές, να μην καταλαβαίνει πως ο κόσμος σήμερα απαιτεί δεξιά πολιτική. Γι' αυτό λυπάμαι. Γιατί διαισθάνομαι το δούλεμα. Και η ΝΔ, που μίλησε για επανίδρυση θεσμών και κράτους, σπατάλησε 3.5 χρόνια με άτολμη κυβερνητική πολιτική.\nΤα προβλήματα της χώρας εχουν πια φτάσει στο απροχώρητο. Υγεία, παιδεία, ασφαλιστικό, ανταγωνισμός, έλλειψη βασικής υποδομής σε δρόμους, δίκτυα πληροφορικής, εξωτερικό χρέος. Και εμείς μιλάμε για καταλήψεις σχολείων, άσυλα, και αριστερές στροφές. Θεωρώ πως τα περιθώρια έχουν στενέψει αισθητά. Αν τα προβλήματα δεν λυθούν ΤΩΡΑ, η χώρα θα χάσει άλλα 20 χρόνια ανάπτυξης.\nΗ χώρα χρειάζεται μια απενοχοποιηένη Δεξιά, μια Δεξιά που να μειώσει το κράτος και να βάλει τον ανταγωνισμό να δουλέψει.\nΚαι μια νεωτερική Αριστερά, μια Αριστερά με αληθείς κοινωνιοκεντρικές αντιλήψεις, με διάθεση να επαναπροσδιορίσει το στίγμα της απέναντι σε αυτό του φιλελευθερισμού, με σύγχρονους όρους. Μια Αριστερά που προστατεύει τον εργαζόμενο από την αυθαιρεσία του εργοδότη. Μια Αριστερά που υποστηρίζει την ευχέρεια του εργαζομένου να διαφοροποιείται όσον αφορά την ένταση και την διάρκεια της απασχόλησής του, με την ανάλογη διαφοροποίηση στις απολαβές. Όχι μια Αριστερά που στοχεύει στην εξίσωση προς τα κάτω, μια Αριστερά του κρατικισμού, μια Αριστερά - δεκανίκι της κρατικής αργομισθίας, μια Αριστερά όπου βρίσκει υποστήριξη κάθε ατομική αξίωση, οσοδήποτε παράλογη και αν είναι αυτή.\nΣ' αυτό το τελευταίο, ποιος είναι ο ρόλος της Αριστεράς σήμερα, υπήρξε εκκωφαντική σιωπή σ' αυτή την εσωκομματική διαμάχη του ΠΑΣΟΚ. Αναλώθηκαν όλοι σε ασκήσεις κομματικού πατριωτισμού: "Εγώ είμαι πιο παπανδρεϊκός". "Όχι, εγώ". Κέρδισε ο εξ ορισμού παπανδρεϊκότερος...\nΆλλο παράδειγμα Αριστεράς προς αποφυγή: Η Γαλλική. Αυτή την ώρα με τα συνδικάτα της και τις φοιτητικές οργανώσεις προσπαθεί να παραλύσει εκ νέου τη Γαλλία, ενώ 57% των Γάλλων είναι υπέρ των μεταρρυθμίσεων (οι οποίες σημειωτέον είχαν τεθεί επί τάπητος προεκλογικώς και δεν ξαφνιάζουν κανένα). Μέθοδοι γνωστές και εδώ: λουκέτα σε πανεπιστήμια, καταλήψεις δημοσίων χώρων (πχ. σιδηρ. σταθμών) κοκ.\nΕλλας- Γαλλία-συμμαχία!(στην αεργία...)\n(τωρα που το θυμηθηκα αυτο!)\nΚαι δεν επιτρεπονται οι κρισεις για τις διαδικασίες στο ΠΑΣΟΚ:ξερεις καλά πως οτι κανει το συγκεκριμένο κόμμα ειναι εξ ορισμού δημοκρατικο!Απλως,σε περιπτωσεις οπως της Τωνιας-θελω να γίνω Βασω-Αντωνίου η "Δημοκρατία" προηγείτο ελαφρως της ψηφοφορίας!\nΌταν γίνεται θεωρητική συζήτηση για σύμπαντα όπου θα μπορούσε να προηγείται το αποτέλεσμα του αιτίου, γιατί να μην υπάρχουν κόμματα όπου το αποτέλεσμα προηγείται της ψηφοφορίας;\nΗ δεύτερη σου "σύνθεση" όλα τα λεφτά!\nΟι διάλογοι στις φωτογραφίες άπαιχτοι! Γιατί όχι, πατριώτες; Και 3 και 10 φορές να ψηφίσουμε Γιωργάκη. Τι δηλαδή, μόνο στη Γιουροβίζιον θα το κάνουμε; Ούτως ή άλλως, εκεί υπάρχει το ίδιο ποσοστό πολιτικής όπως και στο ΠΑΣΟΚ. Δεξιά; Πού την είδατε; Όλοι είμαστε αριστεροί, τέρμα και τελείωσε! Εμπρος, σηκωθείτε να βγούμε στους δρόμους, και Κώστα και Γιώργο σηκώστε στους ώμους!\nΧθες είδα για πρώτη φορά την σελίδα σου και τη βρήκα πολύ ενδιαφέρουσα.\nΗ φυσική και η αστρονομία είναι θέματα που μου αρέσουν επίσης πάρα πολύ. Χάρηκα που γράφεις και τεχνικές συμβουλές για τους νέους bloggers,θα τις εξερευνήσω σιγά - σιγά και θα μάθω νέα κόλπα :)\nΕγώ αναλαμβάνω τον Γιώργο που είναι και στυλάτος, μιας και έχω και ευαίσθητη μέση.\nΕνδιαφέρον το blog σου και πολύπτυχο! Θα το δω αναλυτικά το βράδυ. Ευχάριστη έκπληξη επίσης να βρίσκεις στην Ελλάδα ανθρώπους με ενδιαφέρον για φυσική - κοσμολογία. Νόμιζα πως την τελευταία φορά που Έλληνας κοίταξε προς τον ουρανό (με επιστημονικό ενδιαφέρον, όχι για να δει αν βρέχει) ήταν την εποχή του Πτολεμαίου.\nΤώρα οι αδήριτες ανάγκες της ζωής με υποχρεώνουν να τρέξω κοιτώντας προς τη γη και όχι προς τον ουρανό, για να μην πάθω σαν την αλεπού του αισώπειου μύθου, που θέλοντας να γίνει αστρονόμος ατένιζε με επιμονή τους ουρανούς και κατέληξε μέσα σ' ένα πηγάδι!\nΠάντως, για να αποδώσουμε τα του Καίσαρος τω Καίσαρι και τα... του Ποντικού τω Ποντικώ, οι οδηγίες τεχνικής φύσεως περί τα blog, στο link που δίνω, είναι του - πολύ κινητικού στην μπλογκόσφαιρα - Mickey.\nΟ Γιωργάκης ή ο Παπανδρέου; lol\nH κοσμογραφία ήταν το ένα από τα δύο μαθήματα που είχα καλό βαθμό.Το άλλο ήταν η γυμναστική, την οποία σταμάτησα έκτοτε αλλά πήρα ποδήλατο και θ' αρχίσω να κόβω βόλτες :)\nΠιστεύω όμως ότι όλοι οι άνθρωποι αγαπούν τ' αστέρια.\nΠέρσυ που αποφάσισα να ξαναδιαβάσω, άρχισα άμεσα από την αστρονομία :). Μ' αυτές τις εξελίξεις,εκ των πραγμάτων θα διάβαζα και φυσική. Ευτυχώς υπάρχουν βιβλία εκλαϊκευμένης επιστήμης να καταλαβαίνουμε κι οι ανιδείκευτοι.\nΔιάβασα μερικά, πήρα κι άλλα, οι φωτογραφίες είναι υπέροχες...\nΚοντά στα Χριστούγεννα θα φτιάξω ιστολόγιο αστρονομίας, να ταξιδέψουμε στα άστρα τις γιορτές :)\nΈχω κρατήσει σημειώσεις από τα βιβλία που διάβασα και με τις φωτογραφίες θάναι το στολίδι του blog :)\nΑλλά τώρα οικονομία και πάλι οικονομία, είναι τόσο χρήσιμη !\nΤι Γιωργάκης; Αυτός είναι Γιώργαρος πια!\n@ sea: ("Κοντά στα Χριστούγεννα θα φτιάξω ιστολόγιο αστρονομίας, να ταξιδέψουμε στα άστρα τις γιορτές")\nΠροχώρει! Πάντως οι περισσότεροι εδώ (και, εδώ που τα λέμε, όχι μόνον εδώ) μπερδεύουν την αστρονομία με την αστρολογία...\nΕγώ με την Τόνια είμαι. Ορθολογισμός και εκλογίκευση σύντροφοι...\nΟ συμπαθέστατος παππούς στην "Πολίτικη κουζίνα" συνέδεε ευφυώς την αστρονομία με τη γαστρονομία. Ο Αίσωπος στον μύρο του σατιρίζει τον Θαλή τον Μιλήσιο! Και στην αρχαία Ελλάδα έγραφαν κακίες!\n"Στον μύθο του", εννοούσα. Τώρα τελευταία, το ποντίκι μου αυτονομείται και δεν νομίζω να το επηρέασε η επέτειος!\nΠάντως απόψε με τόση συννεφιά, Λεωνίδες δεν πρόκειται να δούμε :(\n(και είμαι ακόμα κάπως κρυωμένος για να τρέχω εις τας... εξοχάς)\nΗ σάτιρα αποδεκτή, κι εγώ μάλλον αυτοσαρκάζομαι με τον μύθο της αλεπούς/αστρονόμου και του πηγαδιού. Θυμάμαι, όταν μου τον είπε ο πατέρας μου, μικρό, (για να με προσγειώσει στα γήινα) με εξόργισε. Αλλά υπάρχει δόση αληθείας....\nΑκόμα και σε χώρες με προωθημένες τις επιστήμες γύρω από τη βασική έρευνα, η αστρονομία, η κοσμολογία κτλ. δεν αποδίδουν οικονομικά όσο άλλες επαγγελματικές κατευθύνσεις. Ο Carl Sagan στο "Η Επαφή" περνάει τον καημό του, προφανώς, όταν παρουσιάζει την μικρή ηρωίδα του (Αμερικάνα) να δέχεται την εξής ερώτηση από το περιβάλλον της, με το που δηλώνει ότι θέλει να γίνει αστρονόμος: "Και για να ζεις, τι θα κάνεις;"\nΠεραστικά! Πάντως με τα φώτα της Αθήνας, οποιαδήποτε παρατήρηση είναι συσχερής και γίνεται δυσχερέστερη λόγω της ατμοσφαιρικής μόλυνσης (με την εξαίρεση των ημερών όπου φυσά βοριάς).\nΟ φωτισμός είναι πλέον πρόβλημα και στις επαρχιακές πόλεις. Δείκτης "ρύπανσης" της ατμόσφαιρας από φως είναι και το χρώμα του ουρανού όταν έχει συννεφιά. Παλαιότερα, τουλάχιστον στις μικρές επαρχιακές πόλεις δεν έβλεπες αυτό το κόκκινο χρώμα στα σύννεφα (αντανάκλαση του φωτισμού των δρόμων, σταδίων, πλατειών και λοιπών δημοσίων χώρων). Ουδέν καλόν αμιγές κακού.\n@sea: Χάρηκα που γράφεις και τεχνικές συμβουλές για τους νέους bloggers\nη λέξη με bold είναι the operative word\n(πόσους ψήφους πήρε ο GAP σε σχέση με τις 16 Σεπτ όπου πήρε 2,7 εκ.? - κάντε την αναγωγή και θα δείτε ποιός είναι ο κερδισμένος)\nSniper: Αναμφίβολα ο πιο επιμελής αναγνώστης των σχολίων του blog μου.\nΕπί της ουσίας: Το πόσες ψήφους ακριβώς πήρε ο ΓΑΠ (και επί ποίου πραγματικού αριθμού ψηφισάντων) θα το πληροφορηθούμε από ακριτομυθίες των συγκρουομένων αξιωματούχων του ΠΑΣΟΚ στις επόμενες εσωκομματικές εκλογές, όπως άλλωστε σε αυτές μάθαμε ότι τα περί... 1 εκ. ψηφοφόρων του πανηγυριού του 2004 ήταν επινοημένο νούμερο.\nΕ, το στρογγυλέψανε...:)


Αρχική Σελίδα\tΠροϊόνταΞηρά έγχυση σκονών\nΑριθμό μοντέλου: 0.5g 1.0g\nCefradine για την έγχυση\nΠροϊόν: Cefradine για την έγχυση\nΠροδιαγραφή: 0.5g 1.0g\nΤο Cefradine χρησιμοποιείται στις ακόλουθες περιπτώσεις:\nΜολύνσεις αναπνευστικών οδών (όπως η αμυγδαλίτιδα, η φαρυγγίτιδα, και η lobar πνευμονία) που προκαλούνται από τους βήτα-αιμολυτικούς στρεπτοκόκκους ομάδας Α και τα pneumoniae του S. (στο παρελθόν πνευμονία Δ.). [σημείωση 1]\nΜέσα Otitis που προκαλούνται από τους βήτα-αιμολυτικούς στρεπτοκόκκους ομάδας Α, τα pneumoniae του S. (στο παρελθόν pneumoniae Δ.), Hemophilus - influenzae, και σταφυλόκοκκοι.\nΜολύνσεις δερμάτων και δομών δερμάτων που προκαλούνται από τους σταφυλοκόκκους (πενικιλίνη-ευαίσθητους και penicillin-resistant) και τους βήτα-αιμολυτικούς στρεπτοκόκκους.\nΜολύνσεις ουρικών κομματιών, συμπεριλαμβανομένου prostatitis, που προκαλείται από το Ε. COLI, τα mirabilis Σελ., Klebsiella τα είδη, και τους εντεροκόκκους (συμπεριλαμβανομένου του εντεροκόκκου faecalis). Οι υψηλές συγκεντρώσεις του cephradine επιτεύξιμες στο ουρικό κομμάτι θα είναι αποτελεσματικές ενάντια σε πολλές πιέσεις των εντεροκόκκων για τις οποίες οι μελέτες ευαισθησίας δίσκων δείχνουν τη σχετική αντίσταση.\nΤο Cefradine είναι ένα αντιβιοτικό κεφαλοσπορίνης πρώτης γενιάς με ένα φάσμα της δραστηριότητας παρόμοιο με Cefalexin. Το Cefradine, όπως τις πενικιλίνες, είναι ένα αντιβιοτικό βήτα-λακτάμης. Με τη δέσμευση στις συγκεκριμένες πενικιλίνη-δεσμευτικές πρωτεΐνες το (PBPs) που βρίσκεται μέσα στο βακτηριακό κυψελοειδή τοίχο, εμποδίζει το τρίτο και τελευταίο στάδιο της βακτηριακής σύνθεσης κυψελοειδούς τοίχου. Τη λύση κυττάρων μεσολαβεί έπειτα από τα βακτηριακά αυτολυτικά ένζυμα κυψελοειδούς τοίχου όπως τα autolysins είναι δυνατό ότι Cefradine παρεμποδίζει έναν ανασταλτικό παράγοντα autolysin.


Τα δύο μοντέλα της ιταλικής φίρμας ήταν οι απόλυτοι πρωταγωνιστές γι΄ ακόμη μια χρονιά. Τα 500 και Panda θριάμβευσαν όσον αφορά στις πωλήσεις, στην κατηγορία των αυτοκινήτων πόλης στην Ευρώπη, κατακτώντας το εκπληκτικό μερίδιο του 35,6%.\nΠαρ΄ ότι κυκλοφορούν στους δρόμους αρκετά χρόνια, τα δύο αυτοκίνητα της Fiat ήταν τα πιο καλοπουλημένα της Γηραιάς Ηπείρου το 2020. Στο Segment–A απέσπασε το καθένα μερίδιο 17,8%, αυξημένο κατά 3 μονάδες σε σχέση με την προηγούμενη χρονιά.\nΟι υβριδικές τους εκδόσεις, που παρουσιάστηκαν τον περασμένο Φεβρουάριο, έγιναν αμέσως best seller, επιτυγχάνοντας 110.000 πωλήσεις, καθώς και τη 2η θέση στα hybrid ανεξαρτήτου κατηγορίας.\nΣυγκέντρωσαν μαζί το 35,6%.Επίσης εξαιρετικά καλά ξεκίνησε και η εμπορική πορεία του λιλιπούτειου 500 electric. Μέσα σε μόλις δύο μήνες, περισσότεροι από 10.000 αγοραστές επέλεξαν το ολοκαίνουριο αμιγώς ηλεκτροκίνητο μοντέλο της Fiat. Στην Ιταλία, τον Δεκέμβριο ήταν το Νο1 ηλεκτρικό αυτοκίνητο.\nΟ Luca Napolitano, επικεφαλής των Fiat, Lancia & Abarth για την περιοχή ΕΜΕΑ, έκανε λόγο για μια πολύ δύσκολη και συνάμα επιτυχημένη χρονιά, με νέα προϊόντα και ρεκόρ. Το 2021 ξεκίνησε με τις καλύτερες προοπτικές για τη φημισμένη μάρκα, γεγονός που επιτρέπει να κοιτάζουν με αισιοδοξία το νέο έτος.\nΤελευταία ενημέρωση: Δευτέρα, 25 Ιανουαρίου 2021, 15:42


Ετικέτα: ρατσισμός - the cricket\nΑυτήν την περίοδο έχω έρθει σε μια φίλη, στα βόρεια του Λος Άντζελες (μόνο και μόνο για να ξεφύγω λίγο απ’ την οικογένειά μου) και τις προάλλες περπάτησα μία ώρα για να βρω ένα χυμό πορτοκάλι και το Cheesecake Factory. Πραγματικά πιστεύω ότι αυτή η απομόνωση είναι ένας βασικός λόγος που οι Αμερικανοί δεν οργανώνονται, όπως σε άλλες χώρες και άλλες κουλτούρες. Κατά κάποιο τρόπο, όλα είναι φτιαγμένα για να ανταποκρίνονται στο μέγεθος του αυτοκινήτου και όχι στο ανθρώπινο μέτρο. Υπάρχουν πολύ λίγα μέρη στις ΗΠΑ, που μπορείς να περπατήσεις. Ένα απ’ αυτά τα μέρη είναι η Νέα Υόρκη, όπου αυτή την εποχή μπορείς να νοικιάσεις ένα δωμάτιο για 1000$.\nΌλα αυτά είναι ένας έμμεσος τρόπος να σου περιγράψω ποια θα ήταν μια αίσθηση της Αμερικής. Τα τελευταία είκοσι χρόνια οι εταιρείες και όλη η σχετική επιχειρηματική κουλτούρα έχουν γιγαντωθεί και κατακυριεύσει τα πάντα, με έναν τρόπο τραγικό και λυπητερό. Μπορείς να διασχίσεις τις Ηνωμένες Πολιτείες και όλα θα σου φανούν πάνω κάτω τα ίδια. Τοποθετημένα γύρω από χώρους παρκινγκ ατελείωτες σειρές καταστήματα Walmart, CVS, Applebee’s, McDonald’s, Burger King, Target, Supercuts. Το Carl’s Jr. αλλάζει και γίνεται Hardee’s και έτσι καταλαβαίνεις ότι είσαι στην Ανατολική Ακτή. Ίδια σειρά από χαμογελαστά κίτρινα αστεράκια (σ.σ. το σήμα του καταστήματος Hardee’s). Παίρνουμε bachelor για να δουλεύουμε για επτά και οχτώ δολάρια την ώρα στη Gap (ή σε εστιατόρια για δύο δολάρια την ώρα στις περισσότερες πολιτείες). Δεν μπορούμε να έχουμε περίθαλψη ή πρόσβαση σε υπηρεσίες υγείας. Δεν έχουμε δωρεάν ή σχετικά οικονομική πρόσβαση στην ανώτερη εκπαίδευση.\nΠολλοί από μας δουλεύουν 10 με 12 ώρες την ημέρα (και ακόμη πιο πολύ σε τομείς όπως η εστίαση, που η εργασία είναι περισσότερο εντατικοποιημένη). Αν δεν είμαστε άνεργοι, κάνουμε δύο και τρεις δουλειές για να μπορέσουμε να πληρώσουμε το νοίκι. Νέες γυναίκες που γνωρίζω στη Νέα Υόρκη έγιναν σεξ-εργάτριες, γιατί αυτός είναι ο μόνος τρόπος να επιβιώσεις σ’ αυτή την πόλη. Πόζαρα γυμνή στο San Fernando Valley δύο φορές για να πληρώσω το νοίκι και να εξασφαλίσω το φαγητό μου στο Λος Άντζελες. (Δεν συνέχισα, γιατί μετά τη δεύτερη φορά που απάντησα σε αγγελία, φοβήθηκα ότι δεν θα έφευγα ζωντανή). Αν δεν υπήρχαν οι εκκλησίες, οι άστεγοι θα ήταν ακόμη περισσότεροι και η κρίση ανασφάλειας γύρω από το φαγητό θα ήταν ακόμη μεγαλύτερη.\nΌλα αυτά, αλλά και οι πόλεμοι των drone και το Guantanamo (που ο Ομπάμα υποσχόταν ότι θα έκλεινε πριν οκτώ χρόνια) και οι μαζικές απελάσεις και ο αγωγός στη Ντακότα (που έχει ήδη πρόβλημα διαρροής, πριν ακόμη ολοκληρωθεί), είναι μερικά απ’ τα πράγματα που οι άνθρωποι σκέφτονται, όταν λένε «και ο Ομπάμα τα ίδια έκανε!» Και έχουν δίκιο. Οι φιλελεύθεροι σχολιαστές μπορεί να σημειώνουν ότι ένα x ποσοστό Αμερικανών θα χάσει τη υγειονομική περίθαλψη με το American Health Care Act (το σχέδιο του Τραμπ για την υγεία), που ανακαλεί και αντικαθιστά το Affordable Health Care Act ( δηλαδή το Obamacare), αλλά η αλήθεια είναι το Obamacare έκανε τα πράγματα ακόμη χειρότερα για μας. Τώρα πληρώνουμε περισσότερο φόρο. Τώρα είμαστε αναγκασμένοι να δίνουμε τα λεφτά μας σε ιδιωτικές ασφαλιστικές εταιρείες υγείας, οι οποίες ανταγωνίζονται για το βραβείο του Πιο Άψυχου Καπιταλιστή. Η οικογένειά μου πληρώνει τώρα ένα αστρονομικό ποσό στην Blue Crosse, που άλλαξε την κάλυψή μας από PPO σε HMO (σ.σ. είδη ασφαλιστικής κάλυψης) χωρίς άδεια, ουσιαστικά γαμώντας κάθε κάλυψη που είχαμε. Και μήπως μπορούμε να το ξαναλλάξουμε αυτό; Ω, μα όχι βέβαια. Γιατί δεν είναι περίοδος ανοιχτών εγγραφών. Πρέπει να περιμένεις ένα ολόκληρο χρόνο για να αλλάξεις την ασφάλειά σου! Μπορεί η στάση του Glenn Greenwald ως προς τη Συρία να είναι φριχτή (κάτι το οποίο δυστυχώς είναι η νόρμα στην αριστερά στην Αμερική, και προέρχεται από μια υπεραπλούστευση που λέει ότι οι ΗΠΑ είναι η πηγή όλου του Κακού), όμως έχει γράψει μερικά εξαιρετικά πράγματα για το θέμα.\nΓιατί τα μεγάλα Μέσα δεν καλύπτουν τη συλλογική αγωγή ενάντια στην Εθνική Επιτροπή του Δημοκρατικού Κόμματος (DNC), για διάπραξη απάτης προκειμένου να εξασφαλιστεί ότι ο Bernie Sanders δεν θα κέρδιζε το χρίσμα των Δημοκρατικών; Γιατί τα mainstream Μέσα καλύπτουν τις απελάσεις του Τραμπ, ενώ για τις αντίστοιχες του Ομπάμα υπήρχε πολύ περισσότερη ησυχία; Επειδή ο Ομπάμα είναι συμπαθής; Επειδή η ρητορική του ήταν καλύτερη; Επειδή είναι μαύρος; Επειδή δεν είναι ένας ναζί με δίκρανο και λαμπερή σφαίρα; Οφείλουμε να συζητάμε για αυτά τα θέματα, αλλιώς είμαστε καταδικασμένοι να ικανοποιούμαστε με πολεμοχαρείς νεοφιλελεύθερους προέδρους, αρκεί να μην κοιμούνται με ένα αντίτυπο του «Ο Αγών μου» στο κομοδίνο.\nΒέβαια, ακόμη κι έτσι, τα πράγματα είναι χειρότερα με τον Τραμπ. Το ένιωσα όταν γύρισα πίσω ένα χρόνο πριν, όταν ακόμη ήταν υποψήφιος και είδα αμερικανικές σημαίες να ανεμίζουν σε αυτοκίνητα, όπως τότε, μετά την 11η Σεπτεμβρίου – και εδώ μιλάμε για τη Νέα Υόρκη, το οχυρό του αμερικανικού φιλελευθερισμού. Η αφήγηση τότε ήταν ότι ο Τραμπ αποτελούσε μια (αναζωογονητική) απάντηση στο «κατεστημένο», και όχι ένα λαϊκιστικό δεξιό κίνημα που εκμεταλλευόταν μια δεκαετή ύφεση και το οποίο μπόρεσε να γιγαντωθεί ακριβώς εξαιτίας της ιστορικής συντριβής της αριστεράς στις ΗΠΑ. Οι περισσότεροι άνθρωποι με τους οποίους μιλούσα δεν μπορούσαν να δουν αναλογίες με την άνοδο του φασισμού. Μπορούσαν να δουν ότι οι άνθρωποι είναι φτωχοί, ζορισμένοι, εξουθενωμένοι και απογοητευμένοι, αλλά αυτό δεν το απέδιδαν στον καπιταλισμό ή τις νεοφιλελεύθερες πολιτικές και την γενική απορρύθμιση που κατέστρεψε την οικονομία. Οι περισσότεροι άνθρωποι δεν βλέπουν ακόμη ότι η αριστερά και οι ακτιβιστές έχουν συντριβεί ιστορικά στις ΗΠΑ, μέσα από βιαιότητες, παρεισφρήσεις, φυλακίσεις, εξορίες και δολοφονίες.\nΟι ρατσιστικές επιθέσεις (ή εγκλήματα μίσους όπως τα αποκαλούν εδώ) έχουν κορυφωθεί μετά τις εκλογές και την ορκωμοσία. Η Αμερικανική Ένωση για τις Πολιτικές Ελευθερίες (ACLU) έχει πνιγεί στη δουλειά από τη μάχη ενάντια στο Muslim Ban. Η πρόσβαση στην έκτρωση, η οποία είχε ήδη αρχίσει να περιορίζεται και σε κάποιες πολιτείες να καταργείται de facto κατά τη διάρκεια της διακυβέρνησης Ομπάμα, σταδιακά εξαφανίζεται. Οι κοινότητες μεταναστών φοβούνται να βγουν απ’ τα σπίτια τους εξαιτίας των επιδρομών, τα λίγα κοινωνικά προγράμματα που έχουμε (όπως η παιδική εκπαίδευση και τα food stamps) διαλύονται με τον νέο προϋπολογισμό, με 1,6 δισεκατομμύρια δολάρια να πηγαίνουν στο χτίσιμο του τείχους στα σύνορα με το Μεξικό (σ.σ όταν γράφτηκε το κείμενο δεν είχε κυκλοφορήσει η πρωτοποριακή ιδέα Τραμπ για χρηματοδότηση του έργου). Οι πρακτικές του Τραμπ, οι προσπάθειες να ντροπιάζει και να παρουσιάζει σαν κάτι λιγότερο από ανθρώπους τους μετανάστες, είναι αυθεντικά και άμεσα επικίνδυνες. Μια τέτοια πρακτική είναι η νέα online βάση δεδομένων μεταναστών χωρίς χαρτιά, που περιλαμβάνει παιδιά και ευάλωτους πληθυσμούς, όπως τους ανθρώπους που ξεφεύγουν από μορφές κακοποίησης. 40.000 άνθρωποι έχουν συλληφθεί από την ICE (Immigration and Customs Enforcement) μετά την ορκωμοσία.\nΟι επιχειρήσεις σκούπα είναι τόσο ευρείες που επηρεάζουν την οικονομία και την καθημερινότητα. Η επιχείρηση του πατέρα της φίλης μου Νικόλ, μια διεθνής λεωφορειακή γραμμή μεταξύ Καλιφόρνια και Μεξικό, υποφέρει. Όπως είναι προφανές, κανένας δεν μπαίνει στο λεωφορείο για Μεξικό αυτή τη στιγμή, γιατί φοβούνται ότι δε θα μπορούν να επιστρέψουν, και απ’ την άλλη μεριά οι άνθρωποι δεν σπαταλούν τα χρήματά τους στο λεωφορείο για τις ΗΠΑ, όταν ξέρουν, ότι στα σύνορα θα τους σταματήσουν και θα τους γυρίσουν πίσω. Το καλό βέβαια, με αυτή την αίσθηση της επίθεσης που δεχόμαστε, είναι ότι οι άνθρωποι τους τελευταίους μήνες έχουν βγει στους δρόμους, μ’ ένα τρόπο που θυμίζει το 1999 στο Σιάτλ. Αλλά είναι διασκορπισμένοι στην αχανή χώρα και τις διάσπαρτες πόλεις, ενώ αυτό που απουσιάζει είναι η αίσθηση του επόμενου βήματος. Ποια Αμερική; Προς τα πού πάμε από δω που βρισκόμαστε;\nΓια να απαντήσω όμως σύντομα σε μερικά απ’ τα πράγματα που ρώτησες. Είναι οι άνθρωποι πιο ανοιχτά ρατσιστές και εκφράζονται πιο εύκολα υπέρ μιας ιδέας περί λευκής υπεροχής; Έχουν ενθαρρυνθεί οι νέο ναζί και η Κου Κλουξ Κλαν; Ναι, απολύτως. (Για παράδειγμα μια πορεία με πυρσούς στη Virginia από εθνικιστές, υποστηριγμένη και από μέλη της ΚΚΚ). Υπάρχει περισσότερος φόβος και περισσότερες επιθέσεις σε κοινότητες μεταναστών, σε ΜΕΝΑ (σ.σ. δηλαδή με καταγωγή από Μέση Ανατολή και Βόρεια Αφρική) και μουσουλμανικές κοινότητες; Απολύτως.\nΦοβούνται ή νιώθουν περισσότερο ευάλωτες σε περιστατικά παρενόχλησης οι γυναίκες; Αυτή είναι μια δύσκολη ερώτηση. Σε σχέση με πριν, ανησυχώ περισσότερο για τον αγώνα των γυναικών για ίση αμοιβή, ίσες ευκαιρίες και οικονομική δικαιοσύνη, με ενοχλεί που οι γυναίκες και τα παιδιά σηκώνουν το μεγαλύτερο βάρος των συνεπειών της αυξημένης χρήσης ναρκωτικών και αλκοόλ σε μια οικονομία που χειροτερεύει, φοβάμαι το τι επακόλουθα θα έχει ο συνεχιζόμενος περιορισμός στην πρόσβαση στην έκτρωση και στην αντισύλληψη στις γυναίκες που δεν είναι υγιείς. Αισθάνομαι όμως μεγαλύτερη την πιθανότητα μιας παρενόχλησης στο δρόμο; Σε καμία περίπτωση. Αυτό ήταν ένας εφιάλτης και θα συνεχίσει να είναι ένας εφιάλτης. Βασικά αν δε θες να σε παρενοχλήσουν, μην βγαίνεις απ’ το σπίτι σου. Αν δεν θες να σου φέρονται σαν αντικείμενο, μην ανοίγεις την τηλεόραση ή τα περιοδικά. Οι γυναίκες εδώ επαινούνται αν έχουν μεγάλα βυζιά, λεπτεπίλεπτη μέση και φοράνε τακούνια στιλέτο. Επαινούνται αν μπορούν να ξεπεράσουν ένα χτύπημα στον κώλο με ένα χαριτωμένο χαμόγελο. Εκτιμώνται όταν αντιδρούν υπάκουα, όταν ένας άγνωστος τους λέει να χαμογελάσουν. Αυτό δεν βλέπω να αλλάζει σύντομα. Η εμφάνιση Τραμπ έρχεται και κουμπώνει στην όλη κατάσταση, ώστε να υπάρχει μεγαλύτερη αντίσταση απέναντι σε οποιοδήποτε αγώνα των γυναικών για ελευθερία. Ένας φίλος μας διάβαζε κάτι που αυτοπροσδιοριζόταν ως αντιφεμινισμός όταν έφυγα απ’ την Αθήνα. («Δεν χρειαζόμαστε τον φεμινισμό γιατί οι γυναίκες είναι ίσες με τους άντρες»). Μια τέτοια προσέγγιση βρίσκεται μάλλον σε άνοδο, αν και δεν μπορώ να καταγράψω ακριβώς αυτή την αύξηση. Υπάρχει ένα τεράστιο μπέρδεμα πολλά χρόνια τώρα, την ώρα που τα Μέσα και η κοινωνία μπερδεύουν το «μεταφεμινισμό»(post-feminism) με το φεμινισμό. Βρισκόμαστε σ’ έναν κόσμο, στον οποίο μια πιο ωμή σωματική παρενόχληση νομιμοποιείται επειδή «ε, είμαστε ίσοι».\nΕάν οι Ηνωμένες Πολιτείες ήταν μικρότερες και τα αεροπορικά ταξίδια φτηνότερα, θα ταξίδευα στο Πόρτλαντ να δω πως είναι εκεί τα πράγματα μετά την πρόσφατη ρατσιστική επίθεση, κατά την οποία τραυματίστηκε ένας άνδρας και σκοτώθηκαν δύο άλλοι, που παρενέβησαν για να υπερασπιστούν δύο γυναίκες στο τρένο. Αλλά είμαι κολλημένη στη No Man’s Land, εδώ βόρεια του Λος Άντζελες μέχρι αύριο και μετά θα επιστρέψω στο Χιούστον. Θα μπορούσα να προσπαθήσω να βρω πράγματα κι εκεί, αλλά είναι κυρίως ένας τόπος γεμάτος οπαδούς της λευκής ανωτερότητας. Ενδιαφέροντα πράγματα υπάρχουν όμως στο Τέξας. Η «θεία» μου η Rhonda στο Ντάλας είναι μια παλιά ακτιβίστρια με έντονη πολιτική δράση. Αυτή και ο άντρας της, ο «θείος» Chuck, ήταν ακτιβιστές τη δεκαετία του ’60 ενάντια στον Jim Crow (US apartheid) και παραμένουν ενεργοί μέσω της διδασκαλίας, της δικτύωσης και των πολιτικών καρτούν. Ζουν στο Ντάλας τώρα και είναι κομμάτι της διασποράς της Νέας Ορλεάνης, εκτοπισμένοι από τον τυφώνα Κατρίνα που διέλυσε την πόλη. Η Νέα Ορλεάνη και κομμάτια της Λουιζιάνα ιδιωτικοποιήθηκαν σε μεγάλο βαθμό, αμέσως μετά από την καταστροφή και οι άνθρωποι δεν μπορούσαν να επιστρέψουν στα σπίτια τους. Δεν ξέρω πολύ κόσμο στο Χιούστον και δεν έχω διασυνδέσεις με την ισπανική κοινότητα ή αυτή της Μέσης Ανατολής, αλλά εκεί κάτω, στο σημείο που ονομάζουν the Valley, κοντά στα σύνορα με το Μεξικό, υπάρχει κινητικότητα και αντίσταση στις επιθέσεις του Τραμπ στις αποκαλούμενες και πόλεις καταφύγια. Βασικά, υπάρχουν πόλεις που έχουν διαφορετικούς βαθμούς πολιτικών, οι οποίες είναι σε ένα βαθμό φιλικές προς τους μετανάστες χωρίς χαρτιά. (Για παράδειγμα, ένα άτομο μπορεί να καταγγείλει στις αρχές ένα βίαιο έγκλημα χωρίς το φόβο της απέλασης). Επίσης, υπάρχουν κοινότητες ανθρώπων από την Αϊτή, στη Φλόριντα, οι οποίες απειλούνται από τις νέες μεταναστευτικές πολιτικές – φοβούνται ότι τώρα θα απελαθούν στην Αϊτή, μια χώρα που έχει υπάρξει θύμα της μιας καταστροφής μετά την άλλη. Απ’ την άλλη μεριά των συνόρων του Τέξας, οι συνοριακές πόλεις γεμίζουν με ανθρώπους φοβισμένους ή ανήμπορους να ταξιδέψουν στις ΗΠΑ αυτή τη στιγμή, συμπεριλαμβανομένων και Κουβανών προσφύγων, που επίσης επηρεάζονται από την επιχείρηση «ομαλοποίησης» των σχέσεων με την Κούβα από την κυβέρνηση Ομπάμα – μια ιστορία που βρίσκω συναρπαστική. Δεν ξέρω πόσο εφικτό είναι να ταξιδέψει κανείς σ’ αυτές τις περιοχές, αλλά υπάρχουν πολύ ενδιαφέρουσες εξελίξεις.\n* Αναφέρεται στην πρόσφατη επίσκεψη του George Caffentzis στην Ελλάδα, όπου στο αυτοδιαχειριζόμενο κυλικείο Νομικής Σχολής επιχειρηματολόγησε σχετικά με τη συνέχιση της πολιτικής Ομπάμα από τον Τραμπ (όπως της μεταφέρθηκε από τον μεταφραστή του παρόντος).\nΣτις 22 Οκτωβρίου (Πέμπτη) γύρω στις 18:30 η 24χρονη Αλίκη Σ. είναι έτοιμη να επιβιβαστεί στον σταθμό του ηλεκτρικού στον Περισσό. Ενώ μπαίνει μέσα στο τρένο, ακούει φωνές τρία βαγόνια αριστερά της. Βγαίνει έξω να δει τι συμβαίνει, πλησιάζει και βλέπει δύο τύπους κοστουμαρισμένους και «σιδερωμένους» να προπηλακίζουν και να σπρώχνουν έναν μαύρο άνδρα ο οποίος καταλήγει πάνω σ’ ένα μηχάνημα με εισιτήρια. «Αντε γαμήσου ρε», «θα σε σπάσω στο ξύλο», «θα σε μάθω εγώ να συμπεριφέρεσαι, εδώ δεν μπορείς να κάνεις ό,τι γουστάρεις, θα σου μάθω τρόπους», ήταν μερικές από τις φράσεις που οι δύο τύποι επέλεξαν για να επικοινωνήσουν τη φασιστοειδή συμπεριφορά τους.\nΣύντομα, ο ένας από τους δυο θ’ αντιληφθεί ότι στη χώρα των θαυμάτων η Αλίκη είναι η πρωταγωνίστρια, καθώς η 24χρονη παρεμβαίνει ανάμεσά τους, κολλώντας το πρόσωπό της στο πρόσωπο του ενός λέγοντας παράλληλα στον μαύρο άνδρα να μη τους δίνει σημασία. «Μαζεύεις τον τσαμπουκά σου και μπαίνεις μέσα στο τρένο με τον φίλο σου», λέει η Αλίκη βλέποντας τους να κάνουν έκπληκτοι δυο βήματα πίσω και ν’ αρχίζουν όπως θέλει η παράδοση στο στρατόπεδο χρυσαυγιτών και λοιπών φασιστών, κλαψουρίσματα.\n«Άμα είχες δει τι συνέβη, θα ήσουν με το μέρος μου, πήγε να βγει από το τρένο και μ’ έσπρωξε χωρίς να μου ζητήσει συγγνώμη», είπε το ένα φασιστοειδές. Κάνοντας άνοιγμα στην ελληνική κοινωνία, απευθυνόμενος δηλαδή στους υπόλοιπους επιβάτες οι οποίοι περιμένουν όλη αυτήν την ώρα σα ζόμπι να ξεκινήσει ο συρμός και να συνεχίσουν τη δουλίτσα τους, επιμένει λέγοντας «αν είχατε δει, θα είσασταν όλοι με το μέρος μου, θα καταλαβαίνατε γιατί έχω δίκιο».\nΗ Αλ. συνεχίζει την παρέμβασή της απτόητη όταν ο μαύρος άνδρας της λέει φανερά φοβισμένος «τι να κάνω, να ζητήσω συγγνώμη, αφού δεν έκανα τίποτα». «Είσαι καλά; σιγά να μην πεις συγγνώμη», του απαντάει. Το τρένο έχει καθυστερήσει, εντωμεταξύ η 24χρονη απευθύνεται στον σεκιουριτά του σταθμού καλώντας τον να αναμειχθεί ώστε να λήξει το επεισόδιο, ωστόσο η απάντηση που παίρνει είναι υπηρεσιακή: «σας παρακαλώ, επιβιβαστείτε στο τρένο, καθυστερείτε και τους άλλους επιβάτες».\nΤο σκηνικό αλλάζει, η Αλ. μπαίνει μέσα στο βαγόνι μαζί με τα δύο φασιστοειδή και συνεπής στην αρχική παρέμβασή της, αρνούμενη να συνυπάρξει μαζί τους, τούς λέει να βγουν από το τρένο. Κάπου εδώ οι δευτεραγωνιστές φασίστες προσπαθούν να δικαιολογήσουν στο νεκροζώντανο επιβατικό κοινό την επίθεσή τους με αγωνία, καταφεύγοντας σε μια γνώριμη ρητορική: «εσείς, τι είστε όλοι; αντιρατσιστές; να σας δω όταν θα μπουν στα σπίτια σας και θα βιάζουν τις κόρες και τις αδελφές σας…». Η Αλίκη αφιονισμένη, κοιτάζει γύρω της παιδιά στην ηλικία της να έχουν ακουστικά στ’ αυτιά και να κοιτάζουν αλλού (ποιος ξέρει που;) – ορισμένοι παππούδες μουρμούρισαν «τι είναι αυτά που λέτε ρε, είστε σοβαροί;».\n«Αει στο διάολο γαμημένοι κωλοφασίστες», θα πει πιο σοβαρά η Αλίκη για να εισπράξει ένα χαστούκι από το ένα φασιστοειδές. Κάποιες γυναίκες άρχισαν να φωνάζουν, κάποιοι άλλοι άντρες ξύπνησαν εκείνη τη στιγμή μόνο και μόνο για να συγκρατήσουν την ολοκλήρωση άλλης μιας περιπέτειας της Αλίκης στη χώρα των φασιστών.\n«Πάμε να φύγουμε, θα μπλέξουμε», ήταν οι τελευταίες κουβέντες τους πριν κατέβουν στον επόμενο σταθμό.\nυγ1: όσο νεκροζώντανη κι αν είναι η ελληνική κοινωνία, πάντα θα υπάρχει μια αλίκη να μας θυμίζει ότι είμαστε ζωντανοί και πως το μπλέξιμο με τους φασίστες είναι μια πολιτική, καθημερινή δουλειά.\nυγ2: για το περιστατικό δεν έγινε κάποια επίσημη καταγγελία. Από υπηρεσιακούς δρόμους, όλοι είναι χορτασμένοι.\nυγ3: όσοι δείξουν έκπληξη για την μοναχική παρέμβαση της Αλίκης (να ‘ναι καλά ο πατριαρχικός τρόπος αναπαραγωγής), ας κοπιάσουν: όπως λέει και η σ. Μαρία, από την αρχαιότητα οι γυναίκες θεωρούνταν ανατρεπτικά στοιχεία ενώ όλη η νεώτερη κλασική θεωρία τις θεωρεί το ίδιο επικίνδυνες για την κοινωνική ειρήνη. Οι γυναίκες βγαίνουν συχνά μπροστά (παρόλο που αρκετές κάνουν πατριαρχική «δουλειά») ωστόσο οι άντρες είναι χωρισμένοι με αντίστροφη αναλογία σε υποστηρικτές της πατριαρχίας και σε αρνητές της.\nΜε αφορμή τις πρόσφατες τραγωδίες στη Μεσόγειο άνοιξε κατά κάποιο τρόπο ξανά η συζήτηση για το μεταναστευτικό. Λέω κατά κάποιο τρόπο, γιατί η συζήτηση δεν έκλεισε ποτέ, απλά συνήθως είναι εστιασμένη σε ένα διαφορετικό κομμάτι του ίδιου ζητήματος. Τα ΜΜΕ και ένα συντηρητικό κομμάτι της κοινωνίας εδώ και χρόνια, ανακυκλώνουν τις ίδιες κουβέντες για το μεταναστευτικό «πρόβλημα» και αναπαράγουν την ίδια λιγότερο ή περισσότερο ρατσιστική ρητορική, η οποία ξεκινάει από την εγκληματικότητα, περνάει από τη δημόσια υγεία και φτάνει μέχρι τον πολιτισμικό κίνδυνο. Εντωμεταξύ από την εποχή που ο Καρατζαφέρης πήρε κυριολεκτικά το περίφημο «δεν χωράμε όλοι» και πίεζε από τα δελτία ειδήσεων να αποφασίσουμε έναν αριθμό μεταναστών και να πορευτούμε αναλόγως, μέχρι την εποχή των στρατοπέδων συγκέντρωσης και των δολοφονιών μεταναστών από τη Χρυσή Αυγή, είναι προφανές ότι έχουμε αλλάξει πίστα. Ο ρατσισμός υπήρχε πάντα στην ελληνική κοινωνία, η εκμετάλλευση το ίδιο, αλλά η κατηφόρα τα τελευταία 6 χρόνια παραέγινε ολισθηρή. Η κατάσταση στο εσωτερικό λοιπόν είναι γνωστή, αν και υποτιμημένη. Η συζήτηση όμως τώρα άναψε όχι για τα εντός των τοιχών, αλλά γιατί τα νούμερα και οι εικόνες που μεταφέρουν τα Μέσα Ενημέρωσης έγιναν ξαφνικά πολύ συγκεκριμένα. Περίπου 1750 άνθρωποι έχουν χάσει τη ζωή τους μόνο μέσα στο 2015 στη Μεσόγειο προσπαθώντας να φτάσουν στην Ευρώπη.\nΜπροστά σ’ αυτό το νούμερο και μπροστά στα βίντεο που κυκλοφόρησαν από τη Ρόδο και τη Λαμπεντούζα, το ευρωπαϊκό κοινό και οι κυβερνήσεις τους, αποφάσισαν ότι ήρθε η ώρα να συζητήσουν. Τι συζητάνε όμως; Τα ελληνικά ΜΜΕ κινήθηκαν στο γνωστό δρομολόγιο κίνδυνος – φόβος – ρατσισμός – οι ευρωπαίοι δεν βοηθάνε με ολίγη από συμπόνια, η οποία εκφράστηκε κυρίως σε τίτλους και σουπεράκια. Σε διάφορα ξένα ΜΜΕ παρατηρήθηκε και μια τάση για πίεση για ουσιαστική αντιμετώπιση του θέματος. Η Liberation κυκλοφόρησε με εξώφυλλο «νομιμοποιήστε τους μετανάστες». Στην Αγγλία διαβάσαμε και άρθρα που έλεγαν ότι δεν πρόκειται για τραγωδία, αλλά για δολοφονία που διέπραξαν με όλη την επισημότητα και την πρόθεση οι ευρωπαϊκές κυβερνήσεις. Οι ίδιες οι ευρωπαϊκές κυβερνήσεις πάλι τι έκαναν; Ό,τι ακριβώς αναμενόταν. Σε μια σύνοδο κορυφής διατράνωσαν και επικύρωσαν τη συνέχιση της μέχρι σήμερα πολιτικής τους και μάλιστα συμφώνησαν στην ενταντικοποίησή της. Σε τι συνίσταται όμως αυτή η πολιτική;\nΓια να μη φλυαρώ και να μην υποκύπτω σε λαϊκισμούς και ευκολίες, θα πρέπει να παραπέμψω σ’ ένα βιβλίο που κυκλοφόρησε πρόσφατα και που ήδη έχει συζητηθεί αρκετά. Ο τίτλος του είναι «Έμποροι των συνόρων – η νέα ευρωπαϊκή αρχιτεκτονική επιτήρησης» και το έχει γράψει ο δημοσιογράφος (και φίλος) Αποστόλης Φωτιάδης. Το βιβλίο αν και καταπιάνεται με τεχνικά και ζόρικα θέματα είναι πρώτα απ’ όλα καλογραμμένο, με μια εξαιρετική αφήγηση που κυλάει μεταξύ έρευνας, ρεπορτάζ και μαύρου μυθιστορήματος. Μοιάζει με ένα απ’ αυτά τα αμερικάνικα βιβλία που δημοσιογράφοι αφηγούμενοι με απλό τρόπο μια ιστορία, μας εισάγουν βιαίως στο βρώμικο και γεμάτο αδιέξοδα τοπίο που συνδιαλέγονται οι πολιτικές ελίτ και οι θεσμοί με τον επιχειρηματικό κόσμο. Πέρα απ’ αυτό όμως, το βιβλίο είναι χρήσιμο για μια σειρά από λόγους. Ο κόσμος που ασχολείται με το μεταναστευτικό και που συμμετέχει στο ευρύτερο κίνημα έχει την τάση (και ως ένα βαθμό λογικά) να εστιάζει στα περιστατικά ρατσιστικής και φασιστικής βίας, στις δηλώσεις και ενέργειες των Υπουργών Δημόσιας Τάξης, στις πρακτικές της ελληνικής αστυνομίας. Το βιβλίο του Φωτιάδη όμως ανοίγει μια κουρτίνα σ’ ένα παράθυρο που όλοι φανταζόμαστε μέσες άκρες πως υπάρχει αλλά δεν το γνωρίζουμε ακριβώς. Πέρα απ’ τα βασανιστήρια της αστυνομίας ή τα κλειστά κέντρα κράτησης του Χρυσοχοΐδη και του Δένδια, υπάρχει μια άλλη μακρινή πραγματικότητα ως προς το μεταναστευτικό. Η ευρωπαϊκή ένωση με τους θεσμούς και τα όργανά της έχει επιλέξει μια πολύ συγκεκριμένη πολιτική για τα σύνορα. Η πολιτική αυτή, σωστά από τον Φωτιάδη, συστηματοποιείται με τη φράση «αρχιτεκτονική επιτήρησης».\nΣτο βιβλίο λοιπόν, παρακολουθούμε με ενδιαφέρον την διαρκή ανάπτυξη των συστημάτων και των πρακτικών ελέγχου και επιτήρησης των ευρωπαϊκών συνόρων. Μέσα από διάφορους γραφειοκρατικούς λαβυρίνθους και ημιάγνωστες θεσμικές διαδρομές περιγράφεται η δημιουργία και η λειτουργία της Frontex, οι εσωτερικές αντιθέσεις και επιδιώξεις εντός της Ε.Ε., το κυρίαρχο δόγμα της ασφάλειας και οι έρευνες και δοκιμές νέων τεχνολογιών. Στο τέλος έχει αποδοθεί στον αναγνώστη με φοβερή ακρίβεια ένα πλέγμα από κλειστές συσκέψεις, επίσημα κείμενα, εκθέσεις, συναντήσεις και επικαλύψεις της πολιτικής με την επιχειρηματική ελίτ.\nΤο βιβλίο θέτει ένα σωρό ζητήματα και λύνει κάμποσες απορίες. Για παράδειγμα μέσα από μια εκτεταμένη όσο και πειστική ανάλυση εξηγεί όλα όσα πιθανότατα επιφανειακά έχουμε ακούσει δεξιά και αριστερά για την κόντρα Ιταλίας και Ε.Ε. και για την επιχείρηση «Mare Nostrum», η οποία παρουσιάστηκε από τα Μ.Μ.Ε. εντελώς μονοσήμαντα και αποκομμένα από τα συμφραζόμενά της και τις υπόλοιπες συνθήκες, αφού χρωματίστηκε ως μια επιχείρηση με ξεκάθαρα και αποκλειστικά θετικό πρόσημο, αφού περιελάμβανε την έρευνα και διάσωση μεταναστών στη θάλασσα. Γράφει όμως ο Φωτιάδης:\n«Το γεγονός ότι ο Αλφάνο (σ.σ. Υπουργός Εσωτερικών Ιταλίας) εισέπραττε συγχαρητήρια για τη διάσωση μεταναστών στη Μεσόγειο την περίοδο που ο ίδιος ενεργούσε για να κλείσει την τελευταία δίοδο, την παράνομη, που αυτοί έχουν διαθέσιμη προς την Ευρώπη, αναδεικνύει με τον πιο έντονο τρόπο τον κυνισμό των Ευρωπαίων πολιτικών στο θέμα της μετανάστευσης και αποκλείει κάθε αμφιβολία για τους πραγματικούς στόχους της επιχείρησης Mare Nostrum, που την καθιστούσαν ένα εργαλείο άσκησης πολιτικής στα χέρια των υπερσυντηρητικών κύκλων στην Ευρώπη. Ενώ ο Αλφάνο είχε αρχίσει να προλειάνει το έδαφος για τη λήξη της Mare Nostrum, η παρελκυστική τακτική του είχε ήδη αρχίσει να αποδίδει, αφού η δημιουργία στρατοπέδων στη Βόρεια Αφρική εμφανιζόταν πια ως απολύτως λογική λύση»\nΣτο βιβλίο ο Φωτιάδης εξηγεί και προσφέρει πληροφορίες για τα μη επανδρωμένα αεροσκάφη (τα περίφημα drones), για τον τρόπο που η στρατιωτική βιομηχανία παρεμβαίνει (ή και επιβάλλει) (σ)τη χάραξη πολιτικής αλλά και για τα χρήματα που μοιράζονται για την έρευνα και την ανάπτυξη νέων τεχνολογιών επιτήρησης. Επίσης θέτει το κρίσιμο θέμα της δημοκρατίας στην Ευρώπη. Μέσα από τις αφηγήσεις του βιβλίου καθίσταται, τουλάχιστον κατά τη γνώμη μου, σαφές ότι για όλες αυτές τις πολιτικές κατευθύνσεις και αποφάσεις καμία νομιμοποίηση δεν υπάρχει, αφού λείπει εντελώς τόσο ο δημόσιος διάλογος, όσο και η λογοδοσία.\nΜε λίγα λόγια, ο Φωτιάδης προσπαθεί να μας ανοίξει έστω για ένα τσικ τα μάτια. Παρόλο που αποφεύγει να πει ο ίδιος τα συμπεράσματα ή να κάνει κήρυγμα, ο αναγνώστης αντιλαμβάνεται το συλλογικό δρόμο που βαδίζουμε.\nΤο κρίσιμο σημείο λοιπόν είναι να αντιληφθούμε ότι δεν μιλάμε πια μόνο για έλεγχο μεταναστευτικών ροών με το γνωστό και παλιό διακύβευμα (έλεγχος του εργατικού δυναμικού). Πλέον θα πρέπει να εστιάζουμε και στη στροφή προς μια πολιτική της ασφάλειας. Μετά την 11η Σεπτεμβρίου αρχίζουμε ίσως σιγά σιγά να συνειδητοποιούμε ότι ο κόσμος άλλαξε δραματικά με τρόπους που δεν καταφέραμε να παρακολουθήσουμε και να αξιολογήσουμε. Ο κόσμος που οικοδομείται λοιπόν, καθιστά τον όρο εξαίρεση ελάχιστο για να περιγράψει την πραγματικότητα. Πτήσεις της CIA, φυλακίσεις χωρίς δίκη, απαγόρευση επικοινωνίας, κατάργηση δικαιωμάτων που μέχρι τότε θεωρούσαμε αναπαλλοτρίωτα, νέες ερμηνείες στην προσέγγιση και αντιμετώπιση της τρομοκρατίας, ηλεκτρονική επιτήρηση.\nΕίναι χαρακτηριστικά τα αποτελέσματα της πρόσφατης Συνόδου Κορυφής, όπου στην ουσία επιβεβαιώθηκαν οι δύο βασικοί πυλώνες της ευρωπαϊκής μεταναστευτικής πολιτικής. Παρανομοποίηση της μετανάστευσης και περαιτέρω στρατιωτικοποίηση των συνοριακών ελέγχων. Εξίσου χαρακτηριστικά είναι άλλα παρόμοια δείγματα των τελευταίων ετών. Στο Ferguson πέρυσι, η Εθνοφρουρά με τηλεφωνήματα στα σπίτια ενημέρωνε τους κατοίκους για το τι πρέπει να κάνουν σε κατάσταση ανάγκης και ότι τα σχολεία θα έμεναν κλειστά για άγνωστο χρονικό διάστημα. Στη Βαλτιμόρη έχουμε απαγόρευση κυκλοφορίας, όπως είχαμε πριν κάποιο καιρό και στη Βοστόνη. Στη Γαλλία μετά την επίθεση στο Charlie Hebdo είδαμε το στρατό να κυκλοφορεί στους δρόμους. Ακούμε δεξιά και αριστερά για ολοένα πιο σύγχρονα σχέδια επιτήρησης. Δακτυλοσκόπηση για όλους τους μετανάστες που θέλουν να έρθουν στην Ευρώπη. Κοινή βάση δεδομένων για όλους τους Ευρωπαίους πολίτες που ταξιδεύουν.\nΣυνεπώς, ίσως δεν έχει σημασία αν οι δυστοπίες που περιγράφει ο Φωτιάδης ονομάζονται εντέλει όντως Eurosur ή Smart Borders. Αυτό που γίνεται αντιληπτό, είναι η γενική πορεία των πραγμάτων. Εντός και εκτός συνόρων μπορούμε να μιλάμε για την εποχή του δόγματος της ασφάλειας. Αν είναι κανείς και λίγο πιο φευγάτος μπορεί να βρει αναλογίες στην επιτήρηση των συνόρων από μη επανδρωμένα αεροσκάφη με εσωτερικές πρακτικές και νομοθεσίες. Από τους αυταρχικούς νόμους στην Ισπανία, μέχρι τις πρακτικές των ελληνικών αρχών στα χρόνια του μνημονίου. Μπορεί βέβαια όλα αυτά να είναι υπερβολές και ανοησίες.\nΌπως και να ‘χει, το πρόβλημα παραμένει. Οι μεταναστευτικές ροές πυκνώνουν, αφού τα προβλήματα σε περιοχές της Αφρικής μεγαλώνουν, με ευθύνη βεβαίως και της Ευρώπης. Άλλωστε δεν είναι η ιστορία της Αφρικής των τελευταίων αιώνων μια ιστορία ευρωπαϊκών παρεμβάσεων όλων των ειδών; Οι θαλάσσιες διαδρομές για τους μετανάστες είναι επικίνδυνες, αλλά αυτό δεν μοιάζει να προβληματίζει ιδιαίτερα τους Ευρωπαίους. Αντιθέτως πότε πότε, αυτό ακριβώς το γεγονός, φτάνουν να το υπολογίζουν ως σύμμαχό τους στην άσκηση πολιτικής. Για παράδειγμα η Αγγλία με τον πιο επίσημο τρόπο δήλωνε πρόσφατα ότι δεν υποστηρίζει επιχειρήσεις έρευνας και διάσωσης στη Μεσόγειο. Πρόκειται για την γνωστή τακτική «drown a migrant to save a migrant», η οποία κάπως πιο απροκάλυπτα είχε περιγραφεί από τον ντόπιο αρχηγό της αστυνομίας με τη φράση «να τους κάνουμε το βίο αβίωτο». Η ιδέα αυτή λέει ότι οι μετανάστες πρέπει να ξέρουν ότι είναι πολύ δύσκολο να φτάσουν στην Ευρώπη. Έτσι δε θα ξεκινάνε καθόλου το ταξίδι. Είναι επίσης ενδεικτικό της ευρωπαϊκής πολιτικής και διάθεσης ότι στα δέκα σημεία της συνόδου κορυφής δεν υπάρχει ούτε μια φορά η λέξη «διάσωση». Όλα αυτά κι ενώ ξέρουμε ότι οι μετανάστες δεν έρχονται επειδή τάχα είναι εύκολο να έρθουν, αλλά εξαιτίας των τραγικών συνθηκών στις πατρίδες τους.\nΈτσι φτάνουμε στο σημείο να μετράμε 1750 νεκρούς στη Μεσόγειο τους τελευταίους τέσσερις μήνες και το γεγονός αυτό να μην λογίζεται ακριβώς ως πρόβλημα. Είναι ακόμη τέτοιο το κλίμα ώστε τα πιο προωθημένα αιτήματα που ακούγονται (μαζικά έστω) να έχουν να κάνουν με τη διάσωση των ανθρώπων, όταν είναι στο όριο του πνιγμού στη Μεσόγειο. Ακριβώς όμως όπως η Ευρώπη έχει κάνει τις επιλογές της και έχει πάρει τις αποφάσεις της, δηλαδή έχει αποφασίσει όχι απλά να παραμείνει ένα φρούριο, αλλά να εξοπλιστεί και ακόμη περισσότερο, άλλο τόσο πρέπει και ο κόσμος του κινήματος να πάρει τις δικές του αποφάσεις. Το αίτημα «διάσωση» είναι ελάχιστο. Η Ευρώπη Φρούριο δεν είναι κίνδυνος θάνατος μόνο για όσους βρίσκονται απ’ έξω και πεθαίνουν στη θάλασσα, αλλά και για όσους θα αποτελούν τον πληθυσμό μέσα. Αυτή τη στιγμή υπάρχουν στον κόσμο πάνω από 50.000.000 μετανάστες (άνθρωποι που έχουν μετακινηθεί απ’ την εστία τους), περισσότεροι απ’ ότι στον Δεύτερο Παγκόσμιο Πόλεμο. Τα διλήμματα είναι σαφή. Ή θα προτάξουμε προς κάθε κατεύθυνση το δόγμα της ασφάλειας, μεταφράζοντας όλα τα ζητήματα σε μια ευκαιρία επιτήρησης και ελέγχου ή θα αλλάξουμε οριστικά πορεία, προτάσσοντας εντελώς αντίθετες αξίες. Ή θα γκρεμίσουμε αυτό το υπερσύγχρονο και ακραία συντηρητικό φρούριο και μαζί τις κάμερες που επιτηρούν κάθε ανθρώπινη κίνηση ή θα ζήσουμε σε μια άνευ προηγουμένου και πέρα από κάθε φαντασία δυστοπία.\n«Λιγοστοί στρατιωτικοί αστειεύονται σ’ ένα πηγαδάκι, τα θέματα που εναλλάσσονται είναι η Χρυσή Αυγή και οι κοπέλες που βρίσκονται στην αίθουσα. Πίσω τους, το αίθριο μοιάζει πια σχεδόν έρημο. Εγκαταλειμμένα γυαλιστερά περίπτερα με φυλλάδια που επιδεικνύουν την τελευταία λέξη της τεχνολογίας επιτήρησης. Ατμόσφαιρα αρκούντως αποστειρωμένη για να την παρομοιάσει κανείς με θερμοκοιτίδα. Μέσα σε τέτοιου είδους χώρους μοιάζει κάπως σα να γεννά η αγορά τον ίδιο της τον εαυτό. Η αναπαραγωγή μιας ερμαφρόδιτης πραγματικότητας όπου η ανθρώπινη εμπειρία, αφού υφαρπάζεται, αποδομείται και επανερμηνεύεται, γίνεται η βάση πάνω στην οποία μπαίνουν τα θεμέλια μιας νέας αγοράς. Η αγορά της ασφάλειας πρέπει να έχει γεννηθεί στα αμέτρητα συνέδρια και τα αποστειρωμένα από τη δημόσια κριτική φόρα σαν αυτό.»\nΠεριγραφή από το συνέδριο του ερευνητικού έργου Perseus | Πειραιάς, Υπουργείο Εμπορικής Ναυτιλίας – 15/9/14\nυγ. τα αποσπάσματα βέβαια είναι παρμένα από το βιβλίο\nΑποδείχτηκε επίσης, ίσως ο πιο χυδαίος συνήγορος υπεράσπισης που έχω δει στα δικαστήρια των τελευταίων ετών. Αρχικά ζήτησε από τον Ουαλίντ να απαντάει στα ελληνικά και να μην επεμβαίνει η διερμηνέας. Όταν ο Ουαλίντ (και οι συνήγοροι) υποστήριξαν πως δεν μιλάει τόσο καλά ελληνικά και πως θα ήταν πιο εύκολο να υπάρχει η διερμηνέας, ο δικηγόρος των βασανιστών είπε «Αν δε ξέρει να μιλάει ή δεν καταλαβαίνει ελληνικά, μήπως δεν κατάλαβε τι του έλεγαν και κείνη την ημέρα ή τι συνέβη» και το γεμάτο από αλληλέγγυο κόσμο ακροατήριο αντέδρασε. Συνέχισε με διάφορες ερωτήσεις που κυρίως αφορούσαν τις σχέσεις των βασανιστών με τον Ουαλίντ πριν την ημέρα του βασανισμού. Παρόλο που ο Ουαλίντ επανέλαβε αυτά που είχε πει και την προηγούμενη φορά, ότι δηλαδή ο Σγούρδας και οι υπόλοιποι τον κορόιδευαν φωνάζοντας τον με γυναικεία ονόματα ή λέγοντας τον Μοχάμεντ, ειρωνευόμενοι τη θρησκεία του, ο συνήγορος υπεράσπισης επέμενε να προσπαθεί να αποδείξει πως ο Σγούρδας ήταν ένας καλός και τίμιος εργοδότης. Τη ρατσιστική αφήγηση του συνηγόρου υπεράσπισης ήρθαν να συμπληρώσουν τα τόσο-της-μόδας ισλαμοφοβικά σχόλια που ακολουθούν. Ο δικηγόρος των βασανιστών ρώτησε τον Ουαλίντ «τι υπαγορεύει το Κοράνι για όσους προσβάλλουν τη θρησκεία;» αναφερόμενος στα λόγια του Ουαλίντ ότι ο Σγούρδας και οι υπόλοιποι έκαναν ειρωνικά σχόλια για το Ισλάμ. Δεν σταμάτησε όμως στην ερώτηση, πρόσθεσε και το: «γιατί ξέρω τι κάνουν οι Μουσουλμάνοι». Το ακροατήριο τότε άρχιζε να φωνάζει «θα τον βγάλεις και τζιχαντιστή;». Όλα αυτά μέσα στην αίθουσα ενός δικαστηρίου και όχι στο δελτίο του μέγκα των 8.\nΣε περίπου εκείνο το σημείο η διερμηνέας σχεδόν λιποθύμησε στα χέρια του Ουαλίντ που καθόταν σε μια καρέκλα δίπλα από το εδώλιο και η δίκη διεκόπη για λίγο. Όταν ξαναγυρίσαμε πίσω στην αίθουσα, ο δικηγόρος των βασανιστών ρώτησε τον Ουαλίντ αν έχει σοβαρά προβλήματα υγείας. Πριν προλάβει να απαντήσει συνέχισε λέγοντας «είπε πως είχε σοβαρό πρόβλημα υγείας αλλά τόση ώρα τον βλέπουμε να είναι όρθιος και να πηγαινοέρχεται». Ο Ουαλίντ είχε όντως στηρίξει τη διερμηνέα προκειμένου να μην πέσει κάτω και αφού είχε κάτσει λίγη ώρα πλάι της, είχε περάσει όλη την υπόλοιπη ώρα σε μια καρέκλα του ακροατηρίου. Όταν ο δικηγόρος ισχυρίστηκε πως ο Ουαλίντ πηγαινοερχόνταν, ακούστηκαν φωνές από το ακροατήριο που έλεγαν «Λες ψέμματα».\nΓια αρκετές ώρες ο δικηγόρος των βασανιστών προσπαθούσε με απανωτές ερωτήσεις που δεν αφορούσαν τις κατηγορίες, να φέρει το θύμα (ίσως και το ακροατήριο) σε κατάσταση θυμού. Δε δίστασε να προσβάλει το θύμα αρκετές φορές, φτάνοντας μέχρι και στο σημείο να υπονοήσει με ειρωνεία πως ίσως το τρίτο παιδί του Ουαλίντ δεν είναι δικό του. Ο Ουαλίντ σηκώθηκε όρθιος και έδειχνε σχεδόν τρέμοντας στην πρόεδρο τις φωτογραφίες των τριών του παιδιών. Λίγο αργότερα όταν ο δικηγόρος των βασανιστών ρώτησε τον Ουαλίντ γιατί ισχυρίστηκε στην πρώτη του κατάθεση ότι τα χρήματα που είχε πάνω του ήταν δικά του (ενώ σε επόμενη κατάθεση επεξήγησε πως δεν ήταν μόνο δικά του) ο Ουαλίντ του απάντησε «Αν είχες πάνω σου 100 ευρώ και σε συλλαμβάνανε και σε ρωτούσαν ποιανού είναι τα λεφτά, δε θα έλεγες ότι είναι δικά σου;». Τότε, το ακροατήριο χειροκρότησε ενώ η πρόεδρος παρενέβη υπενθυμίζοντας στον συνήγορο υπεράσπισης «πως δεν δικάζεται ο Τάλεμπ σήμερα» και πως θα πρέπει να προσέξει τις ερωτήσεις και το ύφος του για να μειωθούν οι αντιδράσεις. Λίγα λεπτά αργότερα ο συνήγορος υπεράσπισης θα αναφερθεί στο θύμα ως κατηγορούμενο. Εξάλλου τον ανέκρινε επί περίπου 3, 5 ώρες σαν να ήταν κατηγορούμενος.\nΦυσικά δεν δίστασε επίσης να ισχυριστεί πως ο Ουαλίντ «έβγαλε τον εαυτό του ως θύμα ρατσισμού προκειμένου να παραμείνει στην Ελλάδα» αλλά και να ρωτήσει αρκετές φορές τον ίδιο τον Ουαλίντ για τα κίνητρα των κατηγορουμένων, λες και θα μπορούσε κανείς να φανταστεί τι οδηγεί κάποιον στο να βασανίσει έναν άνθρωπο για 48 ώρες. Τις περισσότερες φορές επενέβη είτε η δικαστής είτε η εισαγγελέας υπενθυμίζοντας του πως αυτές είναι οι ερωτήσεις για τους κατηγορουμένους και όχι για τον Ουαλίντ. Σε κάποιο σημείο ο συνήγορος υπεράσπισης ρώτησε τον Ουαλίντ «γιατί σας πήγαν στο στάβλο» και εκείνος απάντησε «Ρωτήστε τους» δείχνοντας τον Σγούρδα και τους υπόλοιπους. Λίγο αργότερα ο συνήγορος υπεράσπισης προσπάθησε να επανέλθει στις σχέσεις του Ουαλίντ με τους βασανιστές του πριν την ημέρα του συμβάντος και ανέφερε στο δικαστήριο πως ο ο αδελφός του Ουαλίντ έπαιζε ποδόσφαιρο με τον επίσης κατηγορούμενο, γιό του Σγούρδα. Η πρόεδρος τότε σχολίασε «το ότι έπαιζε μπάλα ο αδελφός του Ουαλίντ με τον Μάνι (έτσι φωνάζουν τον γιό) δεν αποδεικνύει ότι δεν είναι ρατσιστής». Το ακροατήριο χειροκρότησε.\nΜετά από περίπου τρεις ώρες τελείωσε η «ανάκριση» του Ουαλίντ που ειδικά προς το τέλος ζήτησε πολύ ευγενικά από το δικαστήριο να τον προστατεύσει από την επίθεση που δεχόταν από τον συνήγορο υπεράσπισης. Ο Ουαλίντ βγήκε από την αίθουσα κυριολεκτικά καταρρακωμένος και υποβασταζόμενος μιας και η διαδικασία ήταν χρονοβόρα και ιδιαίτερα επίπονη.\nΜετά από μια μικρή διακοπή, η δίκη συνεχίστηκε με τις καταθέσεις του ανθοπώλη που βρήκε τον Ουαλίντ Ταλέμπ χτυπημένο έξω από το μαγαζί του, τον αστυνομικό Καρανάσιο που έφτασε πρώτος στο συμβάν και την κα Τ. Σταυρινάκη, δικηγόρο και επιστημονική συνεργάτιδα της Εθνικής Επιτροπής για τα Δικαιώματα του Ανθρώπου. Οι δύο πρώτοι, ο ανθοπώλης και ο αστυνομικός, περιέγραψαν το πόσο βαριά χτυπημένος ήταν ο Ουαλίντ όταν τον είδαν, ενώ ο αστυνομικός περιέγραψε την πρώτη κατάθεση του Σγούρδα στην ασφάλεια της Σαλαμίνας. Η κα Σταυρινάκη περιέγραψε τι επικρατούσε στην χώρα όταν έγινε ο βασανισμός του Ουαλίντ και πως την περίοδο αυτή υπήξε αύξηση των ρατσιστικών περιστατικών, ενώ λίγους μήνες πριν είχε γίνει η επίθεση στους συμπατριώτες του Ουαλίντ, τους Αιγύπτιους ψαράδες στην ιχθυόσκαλα, από μέλη της Χ.Α. Η Σταυρινάκη ισχυρίστηκε πως εκείνη την περίοδο ,ειδικά, υπήρχε σχετική ατιμωρησία και ανοχή από την πολιτεία και τους σχετικούς θεσμούς με αποτέλεσμα τα θύματα ρατσιστικής βίας να φοβούνται να πάνε στην αστυνομία καθότι ήξεραν πως δεν αποδοθεί δικαιοσύνη. Επίσης μίλησε για την εργασιακή σχέση Σγούρδα και Ουαλίντ αλλά και όλων των μεταναστών με τους εργοδότες που χαρακτηρίζονται από την τεράστια ανοχή των εργαζομένων προκειμένου να μην χάσουν τη δουλειά τους και την καταπίεση των εργοδοτών προκειμένου να «ξεζουμίσουν» και να κερδίσουν ότι περισσότερο μπορούν από τον εργαζόμενο. Αποδόμησε τις «καλές σχέσεις» που προσπαθούσε να ισχυριστεί ο συνήγορος υπεράσπισης και τον διόρθωσε διάφορες φορές για τις ανακρίβειες που έλεγε σε σχέση με προηγούμενα λεγόμενα της. Ο συνήγορος υπεράσπισης έφτασε μέχρι και στο αστείο σημείο να υπερασπιστεί πως ο Σγούρδας είναι αντιρατσιστής γιατί προσέλαβε έναν αλλοδαπό Αιγύπτιο που κούτσαινε (κάνοντας την μίμηση, αναφερόμενος στο πρόβλημα που είχε ο Ουαλίντ στο γόνατο). Φαίνεται πως η ειρωνεία, η διαστρέβλωση και οι ανακρίβειες είναι τα ιδιαίτερο ταλέντα του κατά τ’ άλλα αδιάβαστου συνηγόρου υπεράσπισης. Αυτό που επίσης φαίνεται είναι πως η έδρα έχει τη διάθεση να διατηρήσει τη δίκη δημόσια και ανοιχτή ενώ δε φαίνεται να είναι διατεθειμένη να επιτρέψει στο νέο συνήγορο να συνεχίσει να ροκανίζει το χρόνο και την υπομονή όλων με τον ίδιο τρόπο.\n*Η συνέχεια της δίκης ορίστηκε για τις 30 Απριλίου στον τρίτο όροφο του Εφετείου Πειραιά. Ο Ουαλίντ δεν θα είναι ξανά μόνος του.\nΣτο σχολείο άκουγα σε διάφορα “ονόματα”. Φυτό ή για έμφαση φυτούκλα, περικοκλάδα και άλλα ουσιαστικά από το φυτολόγιο ενώ αποκλειόμουν από τα αθλητικά παιχνίδια ως άχρηστη-όχι ότι τα κατάφερνα ιδιαίτερα αλλά αυτό είναι άλλο ζήτημα. Επίσης τις περισσότερες φορές δεν περιλαμβανόμουν σε ομαδικά παιχνίδια και συζητήσεις και τις μαθητικές αταξίες τις μάθαινα πάντα τελευταία. Δεν ένιωσα πως ήμουν θύμα σχολικού εκφοβισμού, αλλά μήπως έκανα λάθος;\nΔεν θα ξεχάσω τον μικρό Γιάννη, το μοναδικό παιδάκι στην πρώτη δημοτικού που φορούσε γυαλιά. Οι συμμαθητές του δεν έχαναν ευκαιρία να τον πειράζουν κολλώντας τις μύξες τους στα γυαλιά του. Ούτε θα ξεχάσω όταν κανείς δεν ήθελε να πιάσει το χέρι του παιδιού από την Βουλγαρία στον κύκλο που τους ζήτησα να κάνουν. Και τη μικρή που κρυβόταν πίσω μου ενώ μια παρέα παιδιών φώναζε σε ρυθμό συνθήματος “μου-σου-λμα-να”. Μικρά περιστατικά που σε τόσο μικρά παιδιά σε κάνουν να σαστίζεις. Δεν είναι η κίνηση που έχει τόση σημασία αλλά αυτό που κουβαλάει. Μια κοινωνία ρατσιστών και βασανιστών με έφεση στην ψυχολογική βία\n[..]πριν 2-3 χρόνια παιδιά τρίτης δημοτικού να έχουν κυκλώσει στο διάλειμμα μια συμμαθήτρια τους που ήταν παιδί πολύ χαμηλών τόνων και να την περιγελούν. Δεν υπήρξε σωματική βία αλλά έντονη λεκτική με αποτέλεσμα το κορίτσι ν’ αρνείται να έρχεται στο σχολείο για πολύ καιρό.\n“Τον λένε βρομιάρη, βλάκα, κάθονται μακριά, κλείνουν μύτες, γελάνε κι όλα αυτά μπροστά του. Αυτός αντιδρά άλλοτε χαζογελώντας, άλλοτε επιτιθέμενος βρίζοντας τους” Κ.Γ\n“Θυμάμαι ένα Κινεζάκι που έχουμε στο σχολείο και τον κορόιδευαν γιατί όταν πρώτο ήρθε δεν ήξερε καθόλου ελληνικά” Γ.Λ\n“Ένα παιδί από Αλβανία που ήρθε φέτος στην πέμπτη. Τον δίνουν για όλα, φταίει για τα πάντα και τον αποκαλούν κοριτσάκι” Κ.Γ.\n“Στο διάλειμμα, τα παιδιά της έκτης τον κοροϊδεύουν για τα κιλά του, τον φωνάζουν χοντρό και δεν σταματούν ακόμη κι όταν τους λέει ότι ενοχλείται” Χ.Π.\nΟ Ουαλίντ είναι από την Αίγυπτο. Έχουμε την ίδια ηλικία πάνω κάτω. Εργαζόταν στη Σαλαμίνα κάνα χρόνο. Όταν πήγε να ζητήσει τα λεφτά που του χρωστούσαν, τον χτύπησαν και τον έβρισαν και τον εξευτέλισαν. Για ώρες. Τον έδεσαν και τον βασάνιζαν. Για ώρες. Ο ιδιοκτήτης του φούρνου, ο γιος του, ένας άλλος μετανάστης από την Αλβανία και ένας φίλος της οικογένειας.\n(Στα Αμπελάκια είχαμε αφήσει τον Ουαλίντ μόνο)\nΑπό τότε προσπαθεί να φέρει τη ζωή του στα ίσια της. Προσπαθεί να επανέλθει σωματικά μπας και βρει κανά μεροκάματο. «Όταν κοιτάζω πάνω, κάτι το μάτι μου και μετά όλα μαύρα» θυμάμαι να λέει. Από κείνη την καταραμένη μέρα προσπαθεί να τελειώσει με τις δίκες. Προσπαθεί να αποδοθεί η δικαιοσύνη. Η δική του έχει πάρει τέσσερις αναβολές. Τέσσερις.\n(Συνεχίσαμε να τον αφήνουμε μόνο)\nΟ φούρναρης κυκλοφορεί στους δρόμους της Σαλαμίνας και απειλεί τον Ουαλίντ όπου τον βλέπει. Του κάνει νοήματα, του φωνάζει πως θα τον σκοτώσει. Ο νταής, ο φασίστας που ακόμα και στο δικαστήριο έχει το θράσος να πουλάει μαγκιά.\n(Έπρεπε να ήμασταν όλοι εκεί, όλες εκείνες τις φορές)\nΤην πρώτη φορά που γνώρισα τον Ουαλίντ ήθελα να του ζητήσω συγνώμη. Ήθελα να πέσω στα πόδια του και να του ζητήσω συγνώμη. Συγνώμη που υπάρχουν τέτοιοι άνθρωποι, συγνώμη που σε αφήσαμε μόνο σου ως τώρα. Ο Ουαλίντ δε σε κοιτάει εύκολα στα μάτια, συνήθως κοιτάει κάτω. Εμείς πρέπει να κοιτάμε κάτω, σκέφτομαι κάθε φορά που το παρατηρώ.\nΚαι αυτό κάπου εδώ σταματάει. Ο Ουαλίντ δεν πρέπει και δε θα είναι μόνος πια. Ο Ουαλίντ έχει εμάς, πρέπει να έχει εμάς. Την Τρίτη 10 Μαρτίου στο Τριμελές Εφετείο Κακουργημάτων Πειραιά ο Ουαλίντ πρέπει να έχει όλους εμάς.\n*η ιστορία του Ουαλίντ εδώ\nΚάθομαι δίπλα στον Ουαλίντ Τάλεμπ (Walid Talb). Είναι ένας πολύ ευγενικός και ντροπαλός άνθρωπος. Χαμογελάει εύκολα και απαντάει με προθυμία σε ερωτήσεις που μια έχουν να κάνουν με τη ζωή στην Αίγυπτο και μια με αυτό που συνέβη τρία χρόνια πριν. Δεν είμαι δημοσιογράφος για να μπορώ να διατηρώ μια συνέχεια στη ροή των ερωτήσεων. Κάθε φορά που περιγράφει μια λεπτομέρεια για αυτό που του έκαναν στη Σαλαμίνα, μου έρχεται αυτόματα η διάθεση να αλλάξω κουβέντα. Να βγω λίγο έξω από το μαγαζί να πάρω μια ανάσα. Απορώ με το κουράγιο αυτού του ανθρώπου. Ο Ουαλίντ Τάλεμπ κάθεται δίπλα μου με το καπέλο και το χαμόγελό του και η ύπαρξή του είναι μια σειρά υπενθυμίσεων.\nΤην ερχόμενη Τρίτη, 10 Μαρτίου, στο τριμελές εφετείο κακουργημάτων Πειραιά θα γίνει η δίκη της υπόθεσης του Αιγύπτιου εργάτη. Η δίκη έχει ήδη αναβληθεί τέσσερις φορές.\nΑντιγράφω από την Αυγή (Οκτώβριος του 14): «Σε κλάματα ξέσπασε το θύμα του άγριου βασανισμού Ουαλίντ Ταλέμπ έξω από την αίθουσα του Τριμελούς Εφετείου Κακουργημάτων Πειραιά, στην είδηση μίας ακόμα αναβολής, της πέμπτης κατά σειρά, για την υπόθεσή του. Και παρά το γεγονός ότι η κακοποίηση του Ουαλίντ από τους εργοδότες του το καλοκαίρι του 2012 στη Σαλαμίνα είχε συγκλονίσει την κοινή γνώμη και είχε προκαλέσει το διεθνές ενδιαφέρον, ο άτυχος Αιγύπτιος κατά τη διαδικασία ήταν απελπιστικά μόνος, καθώς το κύμα αλληλεγγύης που είχε τότε ξεσηκωθεί χθες μετριόταν σε μια χούφτα ανθρώπους».\nΗ ιστορία είναι μάλλον γνωστή. Ή για να είμαι πιο ακριβής, θα πρέπει να πω ότι γνωστή είναι η φωτογραφία που κυκλοφόρησε τον Νοέμβριο του 2012 και η οποία έδειχνε έναν κακοποιημένο άνθρωπο χτυπημένο και τυλιγμένο με μια αλυσίδα να κάθεται μπροστά σε ένα δέντρο. Ο Ουαλίντ Τάλεμπ δούλευε σε ένα φούρνο στη Σαλαμίνα, για λίγο πάνω από ένα χρόνο. Πριν τον Ουαλίντ εργάζονταν στο φούρνο συνολικά τέσσερα άτομα, τρεις έψηναν και ένας μπροστά στην εξυπηρέτηση. Ο Ουαλίντ λέει ότι όταν έπιασε δουλειά αυτός, το αφεντικό του, έδιωξε τους άλλους τρεις «μάστορες» (όπως χαρακτηριστικά τους λέει). Από τρεις μισθούς λοιπόν, έδινε πια μόνο έναν κι αυτόν σημαντικό μειωμένο σε σχέση με τους προηγούμενους. Ο Ουαλίντ έμενε σε ένα σπίτι μαζί με άλλους μετανάστες. Αυτοί, επειδή δεν είχαν χαρτιά και φοβόνταν μήπως τους πιάσει η αστυνομία, έδιναν τα λεφτά που μάζευαν να τα κρατάει ο Ουαλίντ μέχρι να τα στείλουν στην οικογένειά τους στην Αίγυπτο ή όπου αλλού. Ο Ουαλίντ τα κράταγε σε μια τσάντα που έπαιρνε μαζί του κάθε πρωί στο φούρνο. Κάποια μέρα, το ποσό που είχε μαζευτεί στην τσάντα – χωρισμένο σε φακέλους με το όνομα του κάθε μετανάστη – είχε φτάσει στα 12.000. Επειδή ακριβώς το ποσό ήταν μεγάλο, ο Ουαλίντ για να αισθάνεται πιο ασφαλής, είπε στο αφεντικό του για την τσάντα. Του είπε ότι έχει μέσα τόσα χρήματα και ότι την έχει μαζί στο δωμάτιο του μαγαζιού που δούλευε. Σημειώνω ότι τις ίδιες μέρες ο Ουαλίντ είχε ζητήσει από τον ιδιοκτήτη του φούρνου να πληρωθεί, γιατί του οφείλονταν δεδουλευμένα δύο μηνών.\nΟ Ουαλίντ μου λέει ότι το μεσημέρι, λίγο πριν κλείσει το μαγαζί, το αφεντικό του μπήκε στο πίσω μέρος του καταστήματος εκεί που είναι ο φούρνος και τα μηχανήματα, εκεί που δηλαδή δούλευε ο Ουαλίντ. Τον ρώτησε κάτι για τα λεφτά που ζητάει ο Ουαλίντ. Μετά τον χτύπησε. Ύστερα ήρθαν κι άλλοι στο δωμάτιο (ο γιος του αφεντικού κι άλλοι δύο), οι οποίοι συμμετείχαν στο ξύλο. Ο Ουαλίντ μου περιγράφει ότι το αφεντικό του πήρε την τσάντα με τα λεφτά και αφού τον χτύπησαν, τον έδεσαν με αλυσίδες χειροπόδαρα, έφεραν ένα φορτηγάκι και το πάρκαραν στην είσοδο του μαγαζιού. Αφού σιγουρεύτηκαν ότι δεν περνούσε κανείς, τον έβαλαν στο φορτηγάκι. Τον πήγαν σ’ ένα στάβλο και τον έδεσαν. Τον βασάνισαν. Ο ίδιος έκλαιγε και τους παρακαλούσε να ξεσφίξουν την αλυσίδα, γιατί δεν μπορούσε να αναπνεύσει. Φεύγοντας κάποια στιγμή, ο γιος του ιδιοκτήτη, του είπε ότι θα πάει να φέρει όπλο, θα τον σκοτώσουν και θα τον πετάξουν στη θάλασσα. Όταν έφυγαν από το στάβλο, ο Ουαλίντ κατάφερε να δραπετεύσει, σπάζοντας την αλυσίδα που τον κράταγε δεμένο στο ξύλο, με μια πέτρα. Χωρίς να βλέπει καλά και με τις αλυσίδες ακόμη πάνω του, έτρεξε μέσα από χωράφια, μέχρι που κατέρρευσε μπροστά σ’ αυτό το δέντρο που είδαμε όλοι στη φωτογραφία.\nΤον βρήκε ένας άνθρωπος, πήγαν στην αστυνομία. Τα κατήγγειλε όλα. Η αστυνομία τον άκουσε και τον κράτησε εκεί. Έμεινε ματωμένος, πρησμένος, με σκισμένο κεφάλι, χτυπημένο πόδι και το αριστερό του μάτι σε κακό χάλι για τρεις μέρες στο κρατητήριο. Δεν είχε χαρτιά βλέπεις. Αμέσως μετά μεταφέρθηκε στο αλλοδαπών. Μετά από 5 μέρες τον πήγαν επιτέλους στο νοσοκομείο.\nΌχι δεν πρόκειται για ταινία με θέμα το Mississippi του 1930. Μιλάμε για τη Σαλαμίνα και την Ελλάδα του 2012. Στο αφεντικό του Ουαλίντ απαγγέλθηκαν κατηγορίες για αρπαγή, ληστεία, απρόκλητη σωματική βλάβη, προσβολή γενετήσιας αξιοπρέπειας και απασχόληση αλλοδαπού χωρίς άδεια παραμονής. Όπως αναφέρθηκε και προηγουμένως, έχουν υπάρξει ήδη τέσσερις αναβολές στην υπόθεση, η τελευταία επειδή δεν υπήρχε διερμηνέας.\nΌσο ακραία κι αν είναι η υπόθεση (είναι όμως στ’ αλήθεια; Ας θυμηθούμε και τη Μανωλάδα) δεν θα πρέπει να ειδωθεί ως μια μεμονωμένη περίπτωση. Ο βασανισμός του Αιγύπτιου εργάτη Ουαλίντ Τάλεμπ έχει πολλές προεκτάσεις και συγκεκριμένο υπόβαθρο. Ο Ουαλίντ περιγράφει ότι κάποια Σάββατα ή Κυριακές, πριν από μοιράσματα της Χρυσής Αυγής, το αφεντικό του έλεγε να ετοιμάσει τυρόπιτες τις οποίες μοίραζε στον πλαϊνό δρόμο του φούρνου στα μέλη της οργάνωσης. Τότε δεν ήξερα τι είναι αυτές οι μπλούζες, λέει.\nΟ Ουαλίντ λοιπόν είναι το ξένο παράνομο φτηνό εργατικό δυναμικό. Είναι ταυτόχρονα και ο απλήρωτος εργάτης που όταν ζητάει τα δεδουλευμένα του, συναντάει τη γροθιά και το ξύλο. Είναι ο ανώνυμος μετανάστης που πληρώνει στην πράξη και πολύ ακριβά τον ελληνικό φασισμό που επανέκαμψε δριμύτερος τα τελευταία χρόνια. Είναι ο ξένος εργάτης που δουλεύει για τρεις και πληρώνεται λιγότερο απ’ τον έναν. Είναι ο ξένος που πρησμένος και ματωμένος φτάνει στην αστυνομία κι αυτή τον στέλνει όχι στο γιατρό, αλλά στο κελί. Είναι ο μόνος του, που δέχεται απειλές και τραμπουκισμούς και η τριγύρω κοινωνία σωπαίνει, ενώ το κίνημα (κι εγώ μαζί) γράφει ποστ.\nΑπό το Νοέμβριο του 2012 ο Ουαλίντ Τάλεμπ δεν έχει καταφέρει να δουλέψει. Προσπάθησε να δουλέψει σε οικοδομικές εργασίες, αλλά δεν μπορούσε. Έβαφε, αλλά μόλις σήκωνε τα μάτια να κοιτάξει ψηλά, ζαλιζόταν. Εντωμεταξύ καταγγέλλει ότι οι απειλές και οι τραμπουκισμοί συνεχίζονται. Μου λέει, ότι προχθές Δευτέρα, το πρώην αφεντικό του τον πέτυχε σ’ ένα βενζινάδικο. Του φώναζε ότι θα τον σκοτώσει. «Δεν φοβάμαι (γενικά) γιατί έχω κόσμο μαζί μου, αλλά όταν μου φώναζε αυτός χωρίς οι άλλοι να κάνουν τίποτα, φοβάμαι». Ο κόσμος που ήταν εκεί δεν μίλησε. Όταν έφυγε μόνο ο φούρναρης, του είπαν δυο λόγια. Εμείς είμαστε εδώ μη φοβάσαι. Ο Ουαλίντ μου λέει ότι μετά απ’ όλα αυτά, βλέπει (και του λένε) ότι η δουλειά στο φούρνο έχει πέσει. Ίσως είναι κάτι κι αυτό. Αν η ντόπια κοινωνία δεν μιλάει και δεν παρεμβαίνει, τότε ίσως μια ελάχιστη απάντηση είναι σε αυτό το πεδίο, στο οποίο ο κόσμος μας μπορεί να συνεννοηθεί. Στο οικονομικό.\nΣήμερα ο 32χρονος Ουαλίντ μου λέει ότι θα ήθελε να μείνει στην Ελλάδα. Να φέρει τη γυναίκα του και τα τρία παιδιά τους και να ζήσουν εδώ. Εξακολουθεί να ζαλίζεται μόλις σηκώσει λίγο το βλέμμα. Έχει πρόβλημα με το ένα πόδι και με το αναπνευστικό του. Βλέπει μια φορά τη βδομάδα γιατρό και ψυχολόγο. Ο φόβος είναι ένας πολύ ζόρικος κι επίμονος εχθρός. Ψυχολογικά είναι σε πολύ εύθραυστη κατάσταση, όπως άλλωστε είναι λογικό. Τον βοηθάνε κάποιοι άνθρωποι μεμονωμένοι, για το κίνημα καλύτερα να μη μιλήσουμε. Λέμε να τον κεράσουμε ένα φαΐ, αλλά, είπαμε, ντρέπεται, κάθε φορά που του απευθύνω το λόγο διακόπτει και τις ελάχιστες πιρουνιές του. Δεν θέλει, λέει, λεφτά απ’ το πρώην αφεντικό του. Μόνο όσα πήρε απ’ την τσάντα (τα μισά περίπου επέστρεψε, τα άλλα όχι) για να τα δώσει πίσω στους υπόλοιπους.\nΠροσπαθώ να τον καταλάβω, είναι αδύνατον. Έχει περάσει από μια κόλαση που δεν μπορεί να συλλάβει το μυαλό μου. Κάνουμε τη γνωστή εξωτική συζήτηση για τα φαγητά. Φαλάφελ (που φτιάχνει για τον αδερφό του τα πρωινά) και ful. Λέει τι ωραίο ψωμί έφτιαχνε. Τυρόπιτες και μπουγάτσες. Λέει για την Αλεξάνδρεια, απ’ όπου ήρθε. Είναι πολύ ωραία. Μιλάει καλά ελληνικά, αλλά τα επίθετα που χρησιμοποιεί είναι περιορισμένα. «Πολύ ωραίο το ful, πολύ ωραίο η Αλεξάνδρεια». Αλλά ο τρόπος που μιλάει υπερνικά τη χρήση του ίδιου επιθέτου. Η φάτσα του, ολόκληρη ένα χαμόγελο, ο τρόπος που κουνάει τα χέρια. Χαίρεται όλος απ’ την κορυφή ως τα νύχια και ίσως για λίγο να ξεχνιέται. Δεν ξέρω, δηλαδή ελπίζω.\nΟ Ουαλίντ Τάλεμπ είναι 32 χρονών. Βρίσκεται στην Ελλάδα τέσσερα χρόνια. Δούλεψε, τον λήστεψαν (με χίλιους δύο τρόπους) και τον βασάνισαν. Παραμένει, εν πολλοίς, σχεδόν μόνος. Ο Ουαλίντ Τάλεμπ δεν είναι ο Ουαλίντ Τάλεμπ. Είναι και ο νεκρός Μοχάμεντ Καμαρά που πέθανε στο ΑΤ Κηφισίας και δεν βρίσκονται τα χρήματα για την ταφή του. Είναι και ο ανώνυμος εργάτης που τρέχει και πίσω απ’ αυτόν τρέχουν οι σφαίρες της Μανωλάδας. Είναι και ο ανώνυμος μετανάστης που ξεφτιλίζει ο αστυνομικός έλεγχος στην Γ’ Σεπτεμβρίου. Είναι όλοι οι έγκλειστοι στην Αμυγδαλέζα.\nΗ ιστορία του είναι η ιστορία των χρόνων μας, η ιστορία της Ελλάδας. Είναι όλη μας η αδράνεια, η αδιαφορία, η απάθεια, ο κυνισμός και η κατρακύλα προς τον φασισμό.\n+ ένα σχόλιο για τον Ουαλίντ και για μας.\n+ η σελίδα στο facebook Αλληλεγγύη στον Ουαλίντ Τάλεμπ


Κομμωτήριο ΞOΜΑΛΗ ΜΑΡΙΑ & ΣΙΑ Ο.Ε. | Kérastase\nΞOΜΑΛΗ ΜΑΡΙΑ & ΣΙΑ Ο.Ε.\nΚΑΡΑΟΛΗ & ΔΗΜΗΤΡΙΟΥ 57\nΠρογραμματίστε το ραντεβού σας στο κομμωτήριο ΞOΜΑΛΗ ΜΑΡΙΑ & ΣΙΑ Ο.Ε., το αγαπημένο σας κομμωτήριο Kérastase στην περιοχή ΒΥΡΩΝΑ για μια μοναδική εμπειρία που περιλαμβάνει επαγγελματική διάγνωση μαλλιών, μια απόλυτα προσωποποιημένη τελετουργία περιποίησης μέσα στο κομμωτήριο και πρόταση του εξειδικευμένου προγράμματος περιποίησης για το σπίτι χρησιμοποιώντας τα κορυφαία προϊόντα Kérastase.\nΣας προσκαλούμε να ζήσετε στο κομμωτήριο ΞOΜΑΛΗ ΜΑΡΙΑ & ΣΙΑ Ο.Ε., μια μοναδική, ολοκληρωμένη εμπειρία περιποίησης. Εδώ, το απολαυστικό ταξίδι θα ξεκινήσει με την επαγγελματική διάγνωση και θα συνεχιστεί με μια χαλαρωτική τελετουργία περιποίησης. Για να παρατείνετε τα αποτελέσματα της τελετουργίας, ο σύμβουλος Kérastase θα σας συμβουλέψει σχετικά με το Πρόγραμμα Περιποίησης για το Σπίτι χρησιμοποιώντας τα κορυφαία προϊοντα της Kérastase που ταιριάζουν απόλυτα στις ανάγκες σας. Τα μαλλιά σας θα είναι και πάλι λαμπερά και υγιή. Επισκεφθείτε το αγαπημένο σας κομμωτήριο στην περιοχή ΒΥΡΩΝΑ και βιώστε μια πολυτελή εμπειρία μεταμόρφωσης των μαλλιών σας.\nΣτο κομμωτήριο ΞOΜΑΛΗ ΜΑΡΙΑ & ΣΙΑ Ο.Ε., μπορείτε να ζήσετε αυτή τη μοναδική εμπειρία Kérastase χάρη στους εξειδικευμένους Συμβούλους στη Διάγνωση των Μαλλιών και την αναγνώριση των αναγκών τους, προτείνοντας σας μια ολοκληρωμένη τελετουργία περιποίησης. Με τη βαθιά τους γνώση και εμπειρία οι Σύμβουλοι Kérastase στη περιοχή ΒΥΡΩΝΑ θα σας δώσουν συμβουλές, μυστικά και οδηγίες για την αποτελεσματική περιποίηση των μαλλιών σας.\nΠάτε στο κομμωτήριο για βαφή, ανταύγειες, κούρεμα ή ακόμη και μια ολοκληρωμένη μεταμόρφωση; Ο εξειδικευμένος κομμωτής σας μπορεί να αναγνωρίσει όλες τις ανάγκες των μαλλιών σας και να χαρίσει και πάλι στα μαλλιά σας την υγεία και τη λάμψη που ονειρεύεστε. Όλα τα προϊόντα Kérastase που χρησιμοποιούνται στο κομμωτήριο περιέχουν τις υψηλότερες περιεκτικότητες ενεργών συστατικών και τις πλέον καινοτόμες τεχνολογίες που διασφαλίζουν την περιποίηση σε βάθος και την άμεση μεταμόρφωση των μαλλιών. Το κομμωτήριο ΞOΜΑΛΗ ΜΑΡΙΑ & ΣΙΑ Ο.Ε. στην περιοχή ΒΥΡΩΝΑ σας περιμένει για μια πολυτελή εμπειρία περιποίησης για ονειρικά μαλλιά.\nΣας περιμένουμε στο κομμωτήριο ΞOΜΑΛΗ ΜΑΡΙΑ & ΣΙΑ Ο.Ε. να ανακαλύψετε προϊόντα Kérastase στην περιοχή ΒΥΡΩΝΑ.


Άϊντραχτ – Μπενφίκα 2-0: Μπενφίκα… από το φρούριο δεν περνάς! (vid), 24Sports & News\n18 ΑΠΡΙΛΙΟΥ 2019 - 21:06\nΤεράστια ανατροπή για την Άϊντραχτ που νίκησε με 2-0 την Μπενφίκα και έτσι γύρισε το σκορ του πρώτου αγώνα. Σε ένα παιχνίδι που τα λάθη από το διαιτητικό τιμ ήταν αρκετά η Άϊντραχτ κατάφερε να πάρει κεφάλι στο σκορ στο 36ο λεπτό από θέση οφσαιντ. Ο Ρόντε με ένα όμορφο πλασέ διαμόρφωσε το τελικό 2-0. Η Άϊντραχτ πλέον θα βρει μπροστά της την Τσέλσι για τα ημιτελικά του θεσμού.\nΈνα πολύ φτωχό πρώτο ημίχρονο αφού το άγχος δεν άφηνε τους ποδοσφαιριστές της Άϊντραχτ να κάνουν το δικό τους παιχνίδι. Από την άλλη ο ρυθμός αυτό βόλευε την Μπενφίκα που είχε πολύ καλή αμυντική λειτουργία. Ένα 45λεπτο με δυο φάσεις στο στόχο όλες και όλες από την Άϊντραχτ και οι δυο. Αρχικά στο 8ο λεπτό ο Κόστιτς έκανε ένα δυνατό σουτ με τον Βλαχοδήμο να αποκρούει την μπάλα με δυσκολία σε δεύτερο χρόνο. Ο ίδιος ποδοσφαιριστής στο 36ο λεπτό έβαλε την ομάδα του μπροστά στο σκορ. Ο Γκατσίνοβιτς έκανε ένα σουτ έξω από την περιοχή εκμεταλλευόμενος τον χώρο που του δόθηκε από την άμυνα της Μπενφίκα. Η μπάλα χτύπησε στο δεξί δοκάρι της εστίας του Βλαχοδήμου με τον Κόστιτς στην επαναφορά να κάνει το 1-0 με δυνατό πλασέ.\nΜε όρεξη μπήκε στην επανάληψη η Μπενφίκα. Με το καλημέρα ο Φέλιξ έκανε γιο-γιο τον Χασέμπε κάνοντας το γύρισμα στην περιοχή. Σαν από μηχανής θεός ο Φερνάντες έδιωξε την μπάλα προ του Σεφέροβιτς που καραδοκούσε. Στην συνέχεια στο 51ο λεπτό ο Σάμαρης με εκπληκτική μπαλιά βρήκε τον Σεφέροβιτς που έκανε την κεφαλιά με την μπάλα να περνά στην αγκαλιά του Τραπ. Στο 57ο λεπτό ο Γκατσίνοβιτς έπιασε ένα δυνατό και φαλτσαριστό σουτ έξω από την περιοχή με την μπάλα να περνά λίγο δίπλα από την εστία του Βλαχοδήμου. Στην συνέχεια και στο 61ο λεπτό ο Ρέμπιτς πάτησε περιοχή και έδωσε στον Γιόβιτς. Ο νεαρός έκανε το πλασέ με τον Ζαρντέλ να βάζει την προβολή και να παραχωρεί το κόρνερ. Στο 62ο λεπτό ο Ρόντε με όμορφο πλασέ έδωσε στην ομάδα του σκορ πρόκρισης. Ολιγωρία στην άμυνα της Μπενφίκα με την μπάλα να φτάνει στα πόδια του Σεμπάστιαν Ρόντε και με δυνατό πλασέ να νικάει τον Βλαχοδήμο να μην μπορεί να κάνει κάτι και έτσι να δέχεται δεύτερο τέρμα. Στο 71ο λεπτό ο Ρέμπιτς έκανε το παράλληλο γύρισμα στην περιοχή με τον Ρόντε να κάνει ξανά το πλασέ και τον Βλαχοδήμο να ίπταται και να απομακρύνει την μπάλα. Η Μπενφίκα έφτασε πολύ κοντά στο τέρμα με τον Σάλβιο στο 85ο λεπτό να σημαδεύει το δοκάρι και να χάνει έτσι την τελευταία ευκαιρία που δόθηκε στην ομάδα του.\nΠολύ καλό παιχνίδι γενικά όλη η ομάδα της Άϊντραχτ από την ώρα που ο Κόστιτς άνοιξε το σκορ. Αυτοί όμως που έκανα την διαφορά είναι οι δυο στην επίθεση της Άϊντραχτ. Ρέμπιτς και Γιόβιτς αν και δεν σκόραραν έκαναν εξαιρετική δουλειά. Από την πλευρά της Μπενφίκα δεν υπήρχε ποδοσφαιριστής που να ξεχώρισε.\nΈνα παιχνίδι που αν κυλούσε όπως τα πρώτα 35 λεπτά του πρώτου ημιχρόνου σίγουρα θα ήταν γεμάτη αυτή η λίστα. Δεν κατάφερε να προσφέρει όσα μπορεί ο Σάμαρης που μαζί με τον Φέισα στο χώρο του κέντρου δεν ήταν καλοί.\nΆϊντραχτ (Άντι Χούτερ): Σε ένα 3-4-1-2 και πάλι ο Άντι Χούτερ όπως στον πρώτο αγώνα. Ο Χασέμπε πήρε θέση στο κέντρο της άμυνας από την απουσία του Ν’Τινγκά, με τους Άμπραχαμ και Φαλέτε να τον πλαισιώνουν. Από εκεί και πέρα Ντα Κόστα, Φερνάντες, Ρόντε και Κόστιτς στο χώρο του κέντρου με τον Γκατζίνοβιτς σε ελεύθερο ρόλο και τους Ρέμπιτς και Γιόβιτς στην αιχμή του δόρατος\nΜπενφίκα (Μπρούνο Λάγκε): Από την άλλη ο Λάγκε σε ένα συνηθισμένο 4-4-2. Επέστρεψε στο αρχικό σχήμα ο Αλμέιδα. Από την άλλη πλευρά ο Γκριμάλντο και κεντρικό αμυντικό δίδυμο Ντιας και Ζαρντέλ. Σάμαρης και Φέισα στο χώρο του κέντρου με τους Σίλβα και Φερνάντες στα άκρα. Σεφέροβιτς και Φελίξ στην κορυφή της επίθεσης\nΤραγικά ήταν τα λάθη από τον Ιταλό διαιτητή. Το μεγαλύτερο ήταν στο πρώτο τέρμα που πέτυχε η ομάδα της Άϊντραχτ αφού ο Κόστιτς ήταν σε φανερή θέση οφσάιντ. Ο Ντανιέλε Ορσάτο πέρα από το τέρμα, έχασε αρκετές ευκαιρίες καταλογίζοντας λάθος παραβάζει, κόρνερ και φάουλ. Ίσως αν ήταν καλύτερη η διαιτησία να μιλούσαμε για διαφορετικό σκορ.\nΆϊντραχτ (Άντι Χούτερ): Τραπ, Ντα Κόστα, Άμπραχαμ, Χασέμπε, Φαλέτε (Βίλεμς 92'), Γκέλσον Φερνάντες, Ρόντε (Τόρο 85'), Κόστιτς, Γκατσίνοβιτς, Ρέμπιτς, Γιόβιτς (Πασιένσια 76')\nΜπενφίκα (Μπρούνο Λάγκε): Βλαχοδήμος, Γκριμάλντο, Ζαρντέλ, Ντιας, Αλμέιδα (Ζόνας 79'), Σίλβα (Σάλβιο 72'), Φέισα, Σάμαρης (Πίτσι 70'), Γκέντσον Φερνάντες, Σεφέροβιτς, Φελίξ\nΣκόρερ: Κόστιτς 38', Ρόντε 67' /-\nΚίτρινες: Άμπραχαμ, Φαλέτε, Ρέμπιτς / Ζόνας\nΆϊντραχτ | Μπενφίκα